text:
Sontaga, May 28
Dinonofo tse di sa bonaleng tsa [Modimo] di bonwa sentle mo popong ya lefatshe go ya pele, ka gonne di lemogiwa ka dilo tse di dirilweng, e leng maatla a gagwe a a sa feleng le Bomodimo.—Bar. 1:20.
Jehofa o ile a bontsha lorato lwa gagwe lo logolo ka ditsela di le dintsi. Akanya ka tsela e lobopo lwa rona lo leng logolo e bile lo leng lontle ka teng. Lo na le masagaripa a le dibilionebilione a a nang le dinaledi le dipolanete di le dibilionebilione. Letsatsi ke nngwe ya dinaledi tse di leng gone mo losagaripeng lwa rona lwa Molala wa Tladi. Fa letsatsi le ne le seyo, go ne go se kitla go nna le ditshedi mo lefatsheng. Dilo tseno tsotlhe di bontsha gore Jehofa ke Mmopi wa rona gape di bontsha dinonofo tsa gagwe tse di jaaka maatla, botlhale le lorato. Jehofa o bopile lefatshe gore go nne le dilo tse di tshelang mo go lone. Sengwe le sengwe se se mo go lone, se thusa batho le diphologolo. Modimo o ne a naya batho tshimo e ntle gore ba nne mo go yone mme a ba naya megopolo le mebele e e se nang boleo gore ba tswelele pele ba tshela. (Tshen. 4:11) Mo godimo ga moo, ‘o naya nama yotlhe dijo: gonne bopelonomi jwa gagwe jwa lorato ke jwa bosakhutleng.’—Pes. 136:25. w15 11/15 3:7, 8
Mantaga, May 29
Ke na le lona.—Math. 28:20.
Kgosi ya rona e re neile dithulusu tse re ka di dirisang go thusa batho gore ba amogele molaetsa wa rona. Dithulusu tse dingwe di dirisitswe ka nakwana fela mme tse dingwe di sa ntse di dirisiwa le gompieno. Mme dithulusu tseno tsotlhe di ile tsa re thusa go tokafatsa bokgoni jwa rona jwa go rera. Ka 1933, baboledi ba ne ba simolola go dirisa karata ya go naya bosupi, sedirisiwa se se neng sa thusa batho ba le bantsi go simolola go rera. Karata eo e ne e na le molaetsa o mokhutshwane wa Baebele. E ne e thusa baboledi ka ditsela tse di farologaneng. Ka sekai, baboledi ba bangwe ba ne ba le ditlhong ka jalo le fa ba ne ba eletsa go rera, a ne a ba felela a le tlhaeng. Baboledi ba bangwe ba ne ba le pelokgale thata. Ba ne ba ka balela motho Baebele yotlhe ka letsatsi. Karata ya go naya bosupi e thusitse baboledi botlhe go rera ka tsela e e motlhofo. w15 11/15 5:3-6
Labobedi, May 30
A ba bake leina la ga Jehofa.—Pes. 148:13.
Go na le ditemana di le dintsi tse di bontshang gore leina la Modimo le botlhokwa e bile le tshwanetse go tlotlwa. (Ekes. 3:15; Pes. 83:18; Isa. 42:8; 43:10; Joh. 17:6, 26; Dit. 15:14) Mme Jehofa o ile a kaela bakwadi ba Baebele gore ba dirise leina la gagwe makgetlo a le diketekete. (Esek. 38:23) Ka jalo, fa baranodi ba ntsha leina la Modimo mo Baebeleng, ba bontsha gore ga ba mo tlotle. Gone jaanong go na le bosupi bo le bontsi jo bo bontshang gore re tshwanetse go dirisa leina la Modimo. Thanolo ya Lefatshe le Lesha ya 2013 e dirisa leina la Modimo makgetlo a le 7 216. Seno se raya gore palo ya ditemana tse leina leno le tlhagelelang mo go tsone, e oketsegile ka makgetlo a le marataro go feta thanolo ya pele. Mo makgetlong a le matlhano, leina la Modimo le tsentswe mo ditemaneng dingwe ka gonne le ile la fitlhelwa mo Memenong ya Lewatle le le Suleng e e ileng ya phasaladiwa bosheng jaana. Leina leno le fitlhelwa makgetlo a le matlhano mo go 1 Samuele 2:25; 6:3; 10:26; 23:14, 16. Mme lekgetlo la borataro le mo go Baatlhodi 19:18, le akareditswe ka gonne go ile ga dirwa dipatlisiso tse di oketsegileng go tswa mo mekwalong ya bogologolo ya Baebele. w15 12/15 2:5, 6


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Jobe 1:1-22
1 Go ne go na le monna mongwe mo lefatsheng la Use+ yo leina la gagwe e neng e le Jobe;+ mme monna yoo o ne a itshupa a se na molato+ e bile a thokgame,+ a boifa Modimo+ e bile a fapoga bosula.+2 O ne a tsholelwa+ bana ba le supa ba basimane le bana ba le bararo ba basetsana.3 Mme diruiwa+ tsa gagwe e ne e le dinku di le dikete di le supa le dikamela di le dikete di le tharo le dipane tsa dikgomo di le makgolo a matlhano le diesele tse di namagadi di le makgolo a matlhano, mmogo le setlhopha se segolo thata sa batlhanka; mme monna yoo o ne a nna mogolo go feta batho botlhe ba Botlhaba.+4 Mme bomorwawe ba tsamaya mme ba dira mokete+ kwa ntlong ya mongwe le mongwe wa bone ka letsatsi la gagwe; mme ba roma gore go lalediwe bokgaitsadiabone ba bararo gore ba tle go ja le go nwa le bone.5 Go ne go diragala gore fa malatsi a mokete a fetile, Jobe a rome gore a ba itshepise;+ o ne a tsoga go sa le phakela a bo a isa ditlhabelo tse di fisiwang+ go ya ka palo ya bone botlhe; gonne Jobe o ne a re, “gongwe bomorwaake ba leofile le go tlhapatsa+ Modimo mo pelong ya bone.”+ Eo ke tsela e Jobe a neng a dira ka yone ka metlha.+6 Jaanong ya nna letsatsi le bomorwa Modimo wa boammaaruri+ ba neng ba tsena ba tla go ema fa pele ga ga Jehofa+ ka lone, mme Satane+ le ene a tsena mo gare ga bone.+7 Foo Jehofa a raya Satane a re: “O tswa kae?” Foo Satane a araba Jehofa a re: “Ke tswa go kgarakgatshega mo lefatsheng+ le go tsamayatsamaya mo go lone.”+8 Mme Jehofa a raya Satane a re: “A o tlhomile pelo ya gago mo motlhankeng wa me Jobe, ka go se na ope yo o tshwanang le ene mo lefatsheng,+ monna yo o se nang molato+ e bile a thokgame,+ a tshaba Modimo+ e bile a fapoga bosula?”+9 Foo Satane a araba Jehofa mme a re: “A Jobe o boifa Modimo+ lefela?10 A wena ka bowena ga wa tlhoma legora go mo dikologa+ le go dikologa ntlo ya gagwe le go dikologa sengwe le sengwe se a nang le sone gotlhe fela? O segofaditse+ tiro ya diatla tsa gagwe, le diruiwa tsa gagwe di anametse kgakala mo lefatsheng.11 Mme, go na le moo, ntsha seatla sa gago, tsweetswee, o ame sengwe le sengwe se a nang le sone mme o bone gore a ga a na go go tlhapatsa fa pele ga gago.”+12 Ka jalo Jehofa a raya Satane a re: “Bona! Sengwe le sengwe se a nang le sone se mo seatleng sa gago. Fela o se ka wa mo ntshetsa seatla sa gago!” Ka jalo Satane a tswa fa pele ga sefatlhego sa ga Jehofa.+13 Jaanong ya nna letsatsi le bomorwawe le bomorwadie ba neng ba ja e bile ba nwa beine mo ntlong ya ga morwarraabone wa leitibolo.+14 Mme ga tla morongwa+ mongwe kwa go Jobe, a re: “Dikgomo di ne di lema+ mme diesele tse di namagadi di ne di fula fa thoko ga tsone15 fa Baseba+ ba ne ba tla go di tlhasela mme ba di tsaya, ba bo ba kgemetha batlhokomedi ka bogale jwa tšhaka; ke ne ka falola, nna fela ke le nosi, go tla go go bolelela.”+16 Fa yono a sa ntse a bua yo mongwe yole a tla mme a re: “Molelo wa Modimo o ne wa wa kwa magodimong+ mme wa tuka mo dinkung le mo batlhokomeding wa ba laila; mme ke ne ka falola, nna fela ke le nosi, go tla go go bolelela.”17 Fa yoo a sa ntse a bua yo mongwe a tla mme a re: “Bakaladia+ ba ne ba dira mephato e le meraro mme ba betsegela kwa dikameleng ba di tsaya, mme ba kgemetha batlhokomedi ka bogale jwa tšhaka; mme ke ne ka falola, nna ke le nosi, go tla go go bolelela.”18 Fa yo mongwe yono a sa ntse a bua, ga tla yo mongwe gape mme a re: “Bomorwao le bomorwadio ba ne ba ja e bile ba nwa beine+ mo ntlong ya ga morwarraabone wa leitibolo.19 Mme, bona! ga tla phefo e kgolo+ go tswa nageng, ya itaya dikhutlo tse nnè tsa ntlo, ya wela basha mme ba swa. Ke ne ka falola, nna fela ke le nosi, go tla go go bolelela.”20 Mme Jobe a nanoga a gagoganya+ seaparo sa gagwe se se se nang mabogo a ba a kgaola moriri+ wa tlhogo ya gagwe mme a wela fa fatshe+ a ikoba+21 mme a re:“Ke dule mo sebopelong+ sa ga mmè ke sa ikatega,Mme ke tla boela gone ke sa ikatega.+Jehofa ka boene o neile,+ mme Jehofa ka boene o tsere.+A leina la ga Jehofa le nne le bakwe.”+22 Mo go seno sotlhe Jobe ga a ka a leofa kgotsa a kaya fa Modimo+ a dirile sepe se se sa tshwanelang.

robotstxt: allowed

filter: keep


text:
Puso le mekgatlho ya ditaxi ba patelesega go ikamanya le Safe Taxis Charter ya bosetshaba, le go dira le rona go tsenya tirisong melao le ditsamaiso tse di tlisang tshireletsego ya bomme mo ditaxing gone jaanong . 2017 ke ngwaga o bomme ba Mzanzi ba kopanang mmogo go tlisa tshireletsego mo ditaxing . Tsaya karolo.
Soul City le mekgatlho ya bomme ba tshwaragane mmogo mo Safe Taxis Charter . Ka go tsenya leina la gago mo tirelong e, re ka nna ngata e le nngwe e thata ra gatelela puso le mekgatlho ya ditaxi go tsaya dikgato tse di maleba. O ka neela megopolo go Safe Taxi Charter morago ga go saena.
Go latela phitlhelelo ya ntlha ya Safe Taxis Now Charter go ya ka megopolo e rometsweng:
- Boemela taxi bo tla bonisiwa sentle
- Ga go tsene dithunya mo ditaxing
- Bakgweetsi ba ditaxi ba tla bonagatsa maina a bone sentle
- Bakgweetsi ba ditaxi ba tla tlholwa ke ba sepodisi gore ga ba molato wa petelelo le phoraphoro.
- Ditaxi di tla tshwaiwa go ya ka mokgatlho wa tsona
- Boemela taxi bo bo isiweng ka petelelo, phoraphoro le tlhaselo bo tlale ka basepodisa.
- Porofense nngwe le nngwe e tla nna le lefelo la tirelo ya tshoganyetso ya la bapalami ba ditaxi .
- Ditaxi di tla phasalatsa dinomoro tsa lefelo la tirelo ya tshoganyetso sentle
- Saenela tkrelo ya go gatelela patlo ya Safe Taxis Now
- Re utlwaletswe ke go boifa go sotlakakiwa, go phamolwa, go ketikiwa, go betelelwa le go bolawa.


text:
Setlhopha se se Laolang sa Basupi ba ga Jehofa ke Eng?
Ke setlhotshwana sa Bakeresete ba ba godileng sentle mo tumelong, ba tiro ya bone e leng go kaela Basupi ba ga Jehofa mo lefatsheng lotlhe. Tiro ya bone e gabedi:
Ba tlhomamisa gore Basupi ba ga Jehofa ba rutiwa Baebele ka dikgatiso, dipokano le dikolo tsa Basupi ba ga Jehofa.
—Luke 12:42.
Ba tlhokometse tiro ya Basupi ba ga Jehofa ya go rera mo lefatsheng lotlhe gape ba tlhokomela ka fa meneelo e dirisiwang ka teng.
Setlhopha se se Laolang se etsa sekao sa ‘baaposetoloi le banna ba bagolwane kwa Jerusalema’ ba lekgolo la ntlha la dingwaga ba ba neng ba direla phuthego ya Bokeresete ditshwetso. (Ditiro 15:2) Maloko a Setlhopha se se Laolang a tshwana fela le baaposetoloi, ga se baeteledipele ba phuthego ya rona. Ba ikaega ka Baebele gore e ba kaele, e bile ba a itse gore Jehofa Modimo o tlhomile Jesu Keresete go nna Tlhogo ya phuthego.
Maloko a Setlhopha se se Laolang ke bomang?
Go tloga ka March 2016, maloko a Setlhopha se se Laolang ke Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson le David Splane. Ba direla kwa ntlokgolo ya Basupi ba ga Jehofa kwa Brooklyn, New York, U.S.A.
Setlhopha se se Laolang se rulagantswe jang?
Setlhopha se se Laolang se rulagantswe ka dikomiti tse thataro gore se kgone go tlhokomela dikarolo tse di farologaneng tsa tiro ya rona, leloko lengwe le lengwe le direla mo komiting e le nngwe kgotsa go feta.
Komiti ya Barulaganyi: E tlhokometse dikgang tsa semolao, e tsibogela dikotsi le go bogisiwa ga Basupi ka ntlha ya tumelo ya bone gammogo le dikgang tse dingwe tse di tlhokang go potlakelwa.
Komiti ya Badiri: E tlhokomela maloko a lelapa la Bethele.
Komiti ya Kgatiso: E tlhokomela go dirwa le go romelwa ga dikgatiso tse di theilweng mo Baebeleng, go agiwa ga mafelo a kobamelo, diofisi tsa thanolo le makala.
Komiti ya Tirelo: E tlhokometse tiro ya rona ya go rera ‘dikgang tse di molemo tsa bogosi.’
—Mathaio 24:14.
Komiti e e Rutang: E rulaganya dithuto tse di tla dirisiwang go ruta kwa dipokanong tsa Basupi, kwa dikolong, ka dibidio le ka mantswe a a gatisitsweng.
Komiti ya Bokwadi: E okametse go kwalwa ga dikgatiso, website ya rona le tiro ya go ranola.
Mo godimo ga go bereka mo dikomiting tseno, Setlhopha se se Laolang se kopana beke le beke go sekaseka se diphuthego di se tlhokang. Fa maloko a Setlhopha se se Laolang a kopane, a dira ditshwetso a ikaegile ka Lefoko la Modimo le moya o o boitshepo; ba leka go dumalana ka bongwefela jwa pelo.
Bathusi ba dikomiti tsa Setlhopha se se Laolang ke bomang?
Ke Bakeresete ba ba ikanyegang ba ba thusang mo dikomiting tsa Setlhopha se se Laolang. (1 Bakorintha 4:2) Ba na le bokgoni le maitemogelo ka tiro e e okametsweng ke komiti e ba direlang mo go yone e bile ba nna teng mo dipokanong tsa yone tsa beke le beke. Le fa gone ba sa dire ditshwetso, ba thusa ka dikgakololo le tshedimosetso e e ka tswang e tlhokega pele go ka dirwa tshwetso. Gape ba diragatsa ditshwetso tse di dirilweng ke dikomiti le go bona gore a di atlega. Gape Setlhopha se se Laolang se kgona go ba roma kwa dikarolong tse di farologaneng tsa lefatshe go etela bakaulengwe, kgotsa go naya dipuo kwa ditiragalong di tshwana le pokano ya ngwaga le ngwaga kgotsa kalogo ya sekolo sa Gileade.


text:
POTSO 2
Goreng ke Tshwenyega ka Ditebego Tsa Me?
WENA O NE O TLA DIRA ENG?
Akanya ka boemo jono: Fa Julia a iteba mo seiponeng, o ipona a le mokima. O ipolelela jaana: “Ke tlhoka go fokotsa boima jwa mmele wa me”—le fa gone batsadi ba gagwe le ditsala ba mmolelela gore ke “lotlhokwa fela.”
Bosheng jaana, Julia o ne a akanya ka go tsaya dikgato tse di gagametseng gore a fokotse “dikilogerama di le pedi fela.” O tlhoka fela gore a itime dijo malatsi a le mmalwa . . .
Wena o ne o tla dira eng fa o ne o ikutlwa jaaka Julia?
EMA MME O AKANYE!
Ga go phoso go tshwenyega ka ditebego tsa gago. Tota e bile, Baebele e bua ka tsela e e molemo ka ditebego tsa banna le basadi bangwe, ba ba akaretsang Sara, Ragele, Abigaile, Josefa le Dafide. E bolela gore mosadi mongwe yo o bidiwang Abishage o ne a le “montle mo go feteletseng.”—1 Dikgosi 1:4.
Mme gone, basha ba le bantsi ba tshwenyega thata ka ditebego tsa bone. Seo se ka baka mathata a a masisi. Ela tlhoko:
Mo patlisisong nngwe, diperesente di le 58 tsa basetsana ba ne ba re ba bakima, mme tota ba le diperesente tse 17 ke bone ba neng ba le bakima.
Mo patlisisong e nngwe, diperesente di le 45 tsa basadi ba tota ba leng basesane, ba ne ba akanya gore ba bakima thata!
Fa basha bangwe ba ntse ba leka go fokotsa boima jwa mmele, ba ile ba tshwarwa ke bolwetse jwa anorexia—bothata jo bo masisi jwa go sa je, jo tota bo tshwanang le go itima dijo.
Fa o na le matshwao a anorexia kgotsa bothata bongwe jwa go sa je, kopa thuso. Bolelela motsadi wa gago kgotsa mogolo mongwe yo o mo ikanyang. Baebele ya re: “Molekane wa boammaaruri o lorato ka dinako tsotlhe, mme ke morwarramotho yo o tsholetsweng nako ya fa go na le matshwenyego.”—Diane 17:17.
PHETOGO E E MOLEMO GO GAISA E O KA E DIRANG!
Tota se o leng sone mo teng ke sone se dirang gore batho ba go kgatlhegele kgotsa ba se ka ba go kgatlhegela. Akanya ka morwa Kgosi Dafide e bong Abesalome. Baebele ya re:
“Go ne go se na monna ope yo montle jalo . . . gore a ka bakwa thata jaana. . . . O ne a se na bogole bope.”—2 Samuele 14:25.
Mme gone Abesalome o ne a le boikgogomoso, a rata maemo e bile a le boferefere! Ka jalo, Baebele e mo tlhalosa e le motho yo o sa siamang; e tlhalosa gore bosaikanyege jwa gagwe bo ne bo tlhabisa ditlhong e bile e le mmolai yo o lefufa.
Baebele e na le lebaka le le utlwalang la go re naya kgakololo eno:
“Lo apare botho jo bosha.”—Bakolosa 3:10.
“A mokgabo wa lona e se ka ya nna wa . . . kafa ntle, . . . mme a e nne motho wa sephiri wa pelo.”—1 Petere 3:3, 4.
Le fa go se phoso go batla go nna montle, selo sa botlhokwa thata ke botho jwa gago. Fa nako e ntse e ya, dinonofo tsa gago tse di molemo ke tsone di tla dirang gore batho ba bangwe ba go kgatlhegele thata! Mosetsana mongwe yo o bidiwang Phylicia a re: “Bontle bo ka gapa kgatlhego ya batho ka bonako, mme gone, batho ba tla gopola thata se o leng sone mo teng le dinonofo tsa gago tse di molemo.”
O IKUTLWA JANG KA DITEBEGO TSA GAGO?
A gantsi o kgobiwa marapo ke tsela e o lebegang ka yone?
A o kile wa akanyetsa go dira karo ya go itira montle kgotsa go latela thulaganyo e e gagametseng ya go ja e le go baakanya karolo nngwe e o sa e rateng?
Fa o ne o kgona, o ne o ka fetola eng ka ditebego tsa gago? (Dira sediko mo go tse o di tlhophang.)
BOLEELE
BOIMA
MORIRI
POPEGO YA MMELE
SEFATLHEGO
MMALA WA GAGO
Fa o arabile dipotso tsa ntlha tse pedi ka ee e bile o dirile sediko mo dikarolong tse tharo kgotsa go feta, tse di mo potsong ya boraro, ela tlhoko seno: Go ka direga gore batho ba bangwe ga ba bone sepe se se phoso ka wena jaaka wena o akanya. Go motlhofo gore o feteletse dilo le gore o tshwenyege thata ka ditebego tsa gago.—1 Samuele 16:7.
(Leba DITHUTO TSA BAEBELE > BASHA)


text:
Diholo Tsa Bogosi di le 1 000—Tiro e Ntse e a Tswelela
Ka Phatwe 2013, Basupi ba ga Jehofa kwa Philippines ba ne ba fitlhelela kgato e kgolo ya botlhokwa fa Holo ya Bogosi ya bo1 000 e ne e agiwa go dirisiwa thulaganyo e e kgethegileng ya kago. Fela jaaka mo dinageng di le dintsi, gantsi diphuthego tsa kwa Philippines ga di na madi kgotsa maitemogelo a go ikagela Diholo tsa Bogosi kwantle ga thuso. Ka dingwaga di le dintsi, bangwe ba ne ba kopanela mo magaeng a bone, fa ba bangwe bone ba ne ba kopanela mo dikagong tse dinnye tse di dirilweng ka lotlhaka lwa bampuse.
Go oketsega ga palo ya Basupi ba ga Jehofa kwa Philippines le mo dinageng tse dintsi go ne ga dira gore go tlhokege Diholo tsa Bogosi tse di oketsegileng. Ka ntlha ya seno, ka 1999 Setlhopa se se Laolang sa Basupi ba ga Jehofa se ne sa tlhoma thulaganyo ya go aga Diholo tsa Bogosi mo dinageng tse di humanegileng. Mo thulaganyong eno, Basupi ba mo lefelong leo ba ntsha meneelo e ba e kgonang mme e kopanngwa le meneelo e e tswang mo dinageng tse dingwe. Badiri ba ba thapisitsweng ba kago ba rulaganngwa ka ditlhopha go thusa diphuthego go ikagela Diholo tsa Bogosi. Ka Ngwanatsele 2001, thulaganyo eno e e dirisiwang mo lefatsheng lotlhe e ne ya simololwa kwa Philippines.
Iluminado ke leloko la phuthego ya kwa Marilao, Bulacan, kwa Holo ya Bogosi ya bo1 000 e neng ya agiwa gone. O ne a re: “Ruri ke bone bokaulengwe jwa Bokeresete. Ba le bantsi ba ne ba ithaopile—banna le basadi, basha le bagolo. Re ile ra dira mmogo mo letsatsing le le fisang. Le fa re ne re lapile morago ga tiro ya letsatsi, go ne go itumedisa go bona se re se fitlheletseng mmogo.”
Batho ba e seng Basupi le bone ba ne ba kgatlhiwa ke go bona maiteko a baithaopi bano. Mong wa teraka e e neng e tlisitse motlhaba le matlapana kwa setsheng o ne a re: “E kete lo ditshoswane—lo bantsi! Mongwe le mongwe o a thusa. Ke la ntlha ke bona sengwe sa go nna jaana.”
Baithaopi ba ne ba fetsa kago mo dibekeng tse di kafa tlase ga tse thataro go tloga ka nako e ba neng ba simolola go aga lobota. Go fetsa kago ya Holo ya Bogosi ka bonako go ne ga letla maloko a phuthego gore ba nne le seabe ka botlalo mo tirong ya botlhokwa ya go rera dikgang tse di molemo tsa Bogosi jwa Modimo.—Mathaio 24:14.
Ellen, leloko le lengwe la phuthego ya lefelo leo, a re: “Re ne re sa kgone go tsena rotlhe mo Holong ya rona ya Bogosi ya pele, mme bontsi jwa rona re ne re tshwanelwa ke go nna kwa ntle. Holo ya Bogosi e ntšha e ntle e bile rotlhe re kgona go nna sentle mme re solegelwa molemo ke thuto le kgothatso e re e newang kwa dipokanong.”
Ithute mo go Oketsegileng
TORA YA TEBELO—MAKASINE O O ITHUTIWANG
Ba Ithaopile ka go Rata kwa Philippines
Bona gore ke eng se se ileng sa tlhotlheletsa bangwe gore ba tlogele ditiro tsa bone, ba rekise dithoto tsa bone mme ba fudugele kwa mafelong a a kgakala a kwa Philippines.


text:
“Lelang le Batho ba ba Lelang”
“Nnang lo gomotsane lo bo lo agane.”—1 BATHES. 5:11.
PINA: 121, 75
1, 2. Ke eng fa re tlhoka go sekaseka kafa re ka gomotsang batho ba ba tlhokafaletsweng? (Bona setshwantsho se se simololang setlhogo.)
MOSADI mongwe yo o bidiwang Susi, o ne a re: “Ngwaga morago ga loso lwa morwaarona, re ne re sa ntse re utlwile botlhoko fela thata.” Mokeresete yo mongwe a re fa mosadi wa gagwe a sena go tlhokafala, o ne a utlwa botlhoko jo a sa kgoneng go bo tlhalosa. Ka maswabi, batho ba le bantsi le bone ba utlwa botlhoko ka tsela eno. Bakeresete ba le bantsi ba ne ba sa lebelela gore ba tla tlhokafalelwa ke batho ba ba ba ratang mo tsamaisong eno. Le fa o ka tswa o tlhokafaletswe ke mongwe yo o mo ratang kgotsa o itse mongwe yo o tlhokafaletsweng, o ka ipotsa jaana: ‘Batho ba ba tlhokafaletsweng ba ka thusiwa jang gore ba gomotsege?’
2 Gongwe o kile wa utlwa mongwe a bolelelwa gore o tla ikutlwa botoka morago ga nakonyana. Le fa go ntse jalo, a ke boammaaruri gore nako ka boyone fela e ka dira gore motho yo o utlwileng botlhoko a ikutlwe botoka? Motlholagadi mongwe o ne a re: “Ke bone go le botoka go tlhalosa gore fa motho a dira sengwe ka nako e a leng mo khutsafalong ka yone, seo se tla mo thusa gore a gomotsege.” Eleruri, fela jaaka ntho, botlhoko jwa mo maikutlong bo ka okobala fa nako e ntse e ya fa fela motho a itlhokomela. Ke eng se se ka thusang batho ba ba tlhokafaletsweng gore ba gomotsege?
JEHOFA KE “MODIMO WA KGOMOTSO YOTLHE”
3, 4. Ke eng fa re ka re Jehofa o tlhaloganya tsela e motho yo o tlhokafaletsweng a ikutlwang ka yone?
3 Ga go na pelaelo gore motswedi wa konokono wa kgomotso ke Rraarona yo o lorato e bong Jehofa. (Bala 2 Bakorintha 1:3, 4.) E re ka Jehofa e le sekao se se di gaisang tsotlhe sa go amega ka batho, o raya batho ba gagwe a re: “Ke nna yo o lo gomotsang.”—Isa. 51:12; Pes. 119:50, 52, 76.
4 Rraarona yo o kutlwelobotlhoko le ene o a itse gore go ntse jang go tlhokafalelwa ke ba a ba ratang, ba ba jaaka Aborahame, Isake, Jakobe, Moshe le Kgosi Dafide. (Dipa. 12:6-8; Math. 22:31, 32; Dit. 13:22) Lefoko la Modimo le re tlhomamisetsa gore Jehofa o tlhologelelwa nako e mo go yone a tlileng go ba tsosa mo baswing. (Jobe 14:14, 15) Batho bano ba tlile go itumela le go nna le botsogo jo bo molemo. Gape gopola gore Morwa yo o rategang wa Modimo “yo o neng a ratwa ke ene ka tsela e e kgethegileng,” o ne a swa loso lo lo botlhoko. (Dia. 8:22, 30) Eleruri ga re ka ke ra kgona go tlhalosa kafa Jehofa a tshwanetseng a bo a ile a utlwa botlhoko ka gone.—Joh. 5:20; 10:17.
5, 6. Jehofa a ka re gomotsa jang?
5 Re ka tlhomamisega gore Jehofa o tla re thusa. Ka jalo, ga re a tshwanela go okaoka go mmulela mafatlha ka thapelo re mo tlhalosetsa kutlobotlhoko e re lebaneng le yone. Ruri go a gomotsa go itse gore Jehofa o tlhaloganya botlhoko jo re bo utlwang le gore o re naya kgomotso e re e tlhokang! Mme gone, o dira seo jang?
6 Tsela nngwe e Modimo a re thusang ka yone ke ka go re ‘gomotsa ka moya o o boitshepo.’ (Dit. 9:31) Maatla ano a Modimo a ka re gomotsa fela thata. Jesu o ne a re solofetsa gore Rraarona yo o kwa legodimong o tla “naya moya o o boitshepo ba ba mo kopang.” (Luke 11:13) Susi, yo re buileng ka ene pelenyana, a re: “Go nnile le dinako tse dintsi tse mo go tsone re ileng ra rapela Jehofa re mo kopa gore a re gomotse. Nako le nako, kagiso ya Modimo e ne e disa dipelo tsa rona le mogopolo wa rona.”—Bala Bafilipi 4:6, 7.
JESU KE MOPERESITI YO MOGOLO YO O KUTLWELOBOTLHOKO
7, 8. Ke eng fa re ka tlhomamisega gore Jesu o tla re gomotsa?
7 Tsela e Jehofa a leng kutlwelobotlhoko ka gone, e ne ya bonala sentle mo dilong tse Morwawe yo o lorato e bong Jesu a neng a di bua le tse a neng a di dira fa a ne a le mo lefatsheng. (Joh. 5:19) Jesu o ne a romelwa gore a tle a gomotse “ba ba dipelo di phatlogileng” le “botlhe ba ba hutsafetseng.” (Isa. 61:1, 2; Luke 4:17-21) Ka jalo, go ne go itsege gore ke motho yo o kutlwelobotlhoko, e leng boikutlo jwa go itse tsela e ba bangwe ba bogang ka yone le go nna le keletso e kgolo ya go fedisa pogo eo.—Baheb. 2:17.
8 Fa Jesu a sa ntse a le monnye, ga go pelaelo gore o ne a tshwanelwa ke go itshokela go tlhokafalelwa ke ba masika le ditsala. Go bonala rraagwe yo o mo godisitseng e bong Josefa, a ile a tlhokafala fa Jesu a sa ntse a le monnye. * Akanya kafa Jesu yo gongwe a neng a le mo dingwageng tsa bolesome kgotsa mo masimologong a dingwaga tsa bo20, a ileng a tshwanelwa ke go itshokela kutlobotlhoko ya gagwe, ya ga mmaagwe le ya bana ba kwa gabone.
9. Jesu o ne a bontsha kutlwelobotlhoko jang fa Lasaro a sena go tlhokafala?
9 Fa Jesu a ne a ya go rera, o ne a dira jalo a na le temogo e kgolo e bile a utlwela ba bangwe botlhoko. Ka sekai, akanya ka nako ya loso lwa tsala ya gagwe e bong Lasaro. Le fa gone Jesu a ne a itse gore o tlile go tsosa Lasaro, o ne a utlwa botlhoko jwa go tlhokafalelwa jo Marea le Maratha ba neng ba le mo go jone. O ne a amegile maikutlo thata jaana mo a neng a rothisa keledi.—Joh. 11:33-36.
10. Ke eng fa re ka tlhomamisega gore Jesu o tla re utlwela botlhoko?
10 Tsela e Jesu a neng a le kutlwelobotlhoko ka yone le mafoko a gagwe a kgomotso, a re thusa jang gompieno? Baebele e re tlhomamisetsa gore “Jesu Keresete e ntse ke ene maabane le gompieno, le ka bosaengkae.” (Baheb. 13:8) E re ka “Moemedi yo Mogolo wa botshelo” a itse gore go ntse jang go tlhokafalelwa, “o kgona go tswa ba ba lekwang thuso.” (Dit. 3:15; Baheb. 2:10, 18) Ka jalo, re ka tlhomamisega gore Keresete o sa ntse a amiwa ke kutlobotlhoko ya batho ba bangwe, o tlhaloganya tsela e ba ikutlwang ka yone e bile o kgona go ba gomotsa “ka nako e e tshwanetseng.”—Bala Bahebera 4:15, 16.
“KGOMOTSO YA DIKWALO”
11. Ke ditemana dife tsa Baebele tse di go gomotsang thata?
11 Pego e e tlhalosang kafa Jesu a ileng a utlwa botlhoko ka gone ka nako ya loso lwa ga Lasaro, ke nngwe ya dipego tse dintsi tsa Baebele tse di gomotsang. Mme seo ga se gakgamatse “gonne dilo tsotlhe tse di neng tsa kwalwa go sa le pele di ne tsa kwalelwa go re laya, gore ka boitshoko jwa rona le ka kgomotso ya Dikwalo re nne le tsholofelo.” (Bar. 15:4) Fa e le gore o tlhokafaletswe ke mongwe yo o mo ratang, o ka kgona go gomodiwa ke ditemana tse di tshwanang le tseno:
“Jehofa o gaufi le ba ba pelo e phatlogileng; mme o boloka ba ba moya o pitlaganeng.”—Pes. 34:18, 19.
“Fa dikakanyo tsa me tse di tlhobaetsang di ne di ntsifala mo teng ga me, dikgomotso tsa gago [Jehofa] di ne tsa simolola go tshwara moya wa me ka tlekeetso.”—Pes. 94:19.
“E kete Morena wa rona Jesu Keresete ka boene le Modimo Rraarona, yo o neng a re rata a ba a naya kgomotso e e sa khutleng le tsholofelo e e molemo ka bopelonomi jo bo sa re tshwanelang, a ka gomotsa dipelo tsa lona a ba a lo nitamisa.”—2 Bathes. 2:16, 17. *
PHUTHEGO KE MOTSWEDI WA KGOMOTSO E E KGOLO
12. Tsela ya botlhokwa e re ka gomotsang ba bangwe ka yone ke efe?
12 Selo se sengwe se se ka gomotsang batho ba ba tlhokafaletsweng, ke phuthego ya Bokeresete. (Bala 1 Bathesalonika 5:11.) O ka nonotsha le go gomotsa jang batho ba ba “moya o o hutsafetseng”? (Dia. 17:22) Gopola gore go na le “nako ya go didimala le nako ya go bua.” (Mor. 3:7) Motlholagadi mongwe yo o bidiwang Dalene a re: “Batho ba ba tlhokafaletsweng ba tlhoka go ntsha se se mo mafatlheng a bone. Ka jalo, selo sa botlhokwa se o ka se dirang go ba thusa, ke go ba reetsa o sa ba tsene ganong.” Junia yo kgaitsadie a ileng a ipolaya, a re: “Le fa gone o sa kgone go tlhaloganya sentle gore motho yoo o utlwile botlhoko go le kae, sa botlhokwa ke gore o batla go tlhaloganya gore o ikutlwa jang.”
13. Ke eng se re tshwanetseng go se gopola ka kutlobotlhoko?
13 Gape gopola gore batho ba utlwa botlhoko ka ditsela tse di sa tshwaneng. Ka dinako dingwe, ke motho yoo fela a tlhaloganyang botlhoko jo a leng mo go jone mme go ka nna thata gore a kgone go ntsha se se mo mafatlheng a gagwe. Lefoko la Modimo le a re: “Pelo e lemoga botlhoko jwa moya wa motho, mme ga go na motswakwa ope yo o tla itlhakanyang le go ipela ga yone.” (Dia. 14:10) Le fa gone motho yoo a ka leka go tlhalosa gore o ikutlwa jang, ga se ka metlha go leng motlhofo go tlhaloganya se a se buang.
14. Re ka reng go gomotsa batho ba ba tlhokafaletsweng?
14 Ka jalo, go a tlhaloganyesega gore go ka nna thata go itse gore o tshwanetse go reng fa o na le motho yo o utlwileng botlhoko thata. Le fa go ntse jalo, Baebele ya re “loleme lwa ba ba botlhale ke phodiso.” (Dia. 12:18) Batho ba le bantsi ba ile ba dirisa mafoko a a gomotsang a a mo boroutšhareng jwa setlhogo se se reng, Fa Mongwe Yo O Mo Ratang A Tlhokafala. * Le fa go ntse jalo, go le gantsi selo se se molemo se o ka se dirang, ke go ‘lela le batho ba ba lelang.’ (Bar. 12:15) Gaby, yo monna wa gagwe a tlhokafatseng, a re: “Selelo se nkama pelo tota. Ke ka moo ke gomotsegang thata fa ditsala tsa me di lela le nna. Seo se dira gore ke ikutlwe ke ratiwa.”
15. Re ka gomotsa ba bangwe jang fa re bona go le thata go bua le bone ka tlhamalalo? (Bona lebokoso le le reng, “ Mafoko a a Gomotsang.”)
15 Fa e le gore o bona go le thata go bua sengwe ka tlhamalalo, gongwe go ka nna motlhofo gore o romelele motho yoo karata e e gomotsang, e-mail, molaetsa wa founo kgotsa o mo kwalele lekwalo. O ka nna wa nopola temana nngwe e e gomotsang, wa umaka nonofo nngwe e e molemo e motho yo o tlhokafatseng a neng a na le yone kgotsa wa bua ka tiragalo nngwe e e itumedisang kaga gagwe. Junia a re: “Go amogela molaetsa o o kgothatsang kgotsa go lalediwa ke Mokeresete mongwe gore ke ye go fetsa fetsa nako le ene, ruri go a nthusa. Seno se dira gore ke ikutlwe ke ratiwa.”
16. Ke tsela efe e e molemo e o ka gomotsang ba bangwe ka yone?
16 O se ka wa nyatsa botlhokwa jwa go rapela le Mokeresetemmogo le wena yo o tlhokafaletsweng kgotsa go mo rapelela. Le fa gone go le thata go rapela fa o le mo maemong ao, fa o rapela go tswa pelong, gongwe e bile o dira jalo o lela kgotsa o kwakwaetsa, seno se ka gomotsa motho yo o tlhokafaletsweng fela thata. Dalene a re: “Ka dinako dingwe fa bokgaitsadi ba tlile go nkgomotsa, ke ba kopa gore ba rapele. Gantsi fa ba simolola go rapela, ba thatafalelwa ke go bua, mme fa ba ntse ba tsweletse, ba simolola go bua sentle ba bo ba rapela ka tsela e e amang pelo tota. Tumelo ya bone e e nonofileng, lorato lwa bone le tsela e ba amegang ka nna ka yone, ruri di ile tsa nonotsha tumelo ya me.”
NNA O GOMOTSA BA BANGWE
17-19. Ke eng fa go tlhokega gore re nne re gomotsa ba bangwe?
17 Batho ba hutsafala ka ditsela tse di sa tshwaneng. Ka jalo, nna o iketleeleditse go ba ema nokeng, e seng fela ka malatsi a ntlha a le mmalwa fa ba masika le ditsala ba le gone, mme dira jalo le mo dikgweding tsa morago ga moo fa ba bangwe ba setse ba tsamaile. Baebele ya re: “Molekane wa boammaaruri o lorato ka dinako tsotlhe, mme ke morwarramotho yo o tsholetsweng nako ya fa go na le matshwenyego.” (Dia. 17:17) Bakeresete ba ka kgona go gomotsa motho yo o tlhokafaletsweng go sa kgathalasege gore go tsaya motho yoo nako e e kana kang gore a ikutlwe botoka.—Bala 1 Bathesalonika 3:7.
18 Gopola gore batho ba ba tlhokafaletsweng ba ka utlwa botlhoko fa e nna malatsi mangwe a a rileng jaaka letsatsi la lenyalo, fa ba utlwa mmino mongwe, ba bona ditshwantsho dingwe, ba dira ditiro dingwe kgotsa le e leng monko o o rileng kgotsa paka nngwe mo ngwageng. Go na le dilo di le dintsi tse molekane yo o tlhokafaletsweng a simololang go di dira a le nosi, jaaka go ya kwa kopanong kgotsa kwa Segopotsong, mme seno se ka mo utlwisa botlhoko tota. Mokaulengwe mongwe yo o tlhokafaletsweng ke mosadi, a re: “Ke ne ke solofetse gore letlha la letsatsi la rona la lenyalo morago ga loso lwa gagwe lo ne lo tla utlwisa botlhoko, ruri go ne go le thata. Le fa go ntse jalo, bakaulengwe le bokgaitsadi ba ne ba rulaganya kokoano e nnye ya ditsala tsa me gore ke se ka nna ke le nosi.”
19 Le fa go ntse jalo, gopola gore batho ba ba tlhokafaletsweng ba tlhoka go kgothadiwa ka dinako tsotlhe. Junia a re: “Gantsi fa motho yo o tlhokafaletsweng a newa thuso e bile a bontshiwa lorato ka nako ya fa e se malatsi mangwe a a kgethegileng, seo se mo solegela molemo tota. Dinako tse di ntseng jalo tse di sa rulaganngwang di a itumedisa e bile di a gomotsa.” Gone ke boammaaruri gore re ka se fedise kutlobotlhoko yotlhe e motho yo o tlhokafeletsweng a e utlwang, le fa go ntse jalo, re ka kgona go mo gomotsa ka go mo direla dilo dingwe. (1 Joh. 3:18) Gaby a re: “Ruri ke leboga Jehofa ka ntlha ya bagolwane ba ba lorato ba ba ileng ba nthusa kgato ka kgato le fa gone go ne go le boima. Ba dirile gore ke lemoge gore ruri Jehofa o a nthata.”
20. Ke eng fa ditsholofetso tsa ga Jehofa di gomotsa thata?
20 Ruri go a itumedisa go itse gore Modimo wa kgomotso yotlhe e bong Jehofa, o tla fedisa kutlobotlhoko yotlhe le go gomotsa ba ba tlhokafaletsweng go ya go ile fa ‘botlhe ba ba mo mabitleng a kgakologelo ba utlwa lentswe la ga Keresete mme ba tswa’! (Joh. 5:28, 29) Modimo o solofetsa gore “o tla kometsa loso ka bosaengkae, mme Morena Molaodimogolo Jehofa o tla phimola dikeledi mo difatlhegong tsotlhe.” (Isa. 25:8) Ka nako eo, batho botlhe mo lefatsheng ga ba kitla ba tlhoka go ‘lela le batho ba ba lelang,’ go na le moo, ba tla ‘ipela le batho ba ba ipelang.’—Bar. 12:15.
^ ser. 8 Lekgetlo la bofelo go buiwa ka Josefa, ke fa Jesu a ne a na le dingwaga di le 12. Fa Jesu a ne a dira kgakgamatso ya gagwe ya ntlha ya go fetola metsi go nna beine, ga go buiwe sepe ka Josefa ka nako eo kgotsa ka nako epe morago ga moo. Fa Jesu a ne a le mo koteng ya tlhokofatso, o ne a kopa moaposetoloi Johane gore a tlhokomele Marea. O ne a ka se ka a dira jalo fa e le gore Josefa o ne a sa ntse a tshela.—Joh. 19:26, 27.
^ ser. 11 Ditemana tse dingwe tse di gomotsang batho ba le bantsi ke Pesalema 20:1, 2; 31:7; 38:8, 9, 15; 55:22; 121:1, 2; Isaia 57:15; 66:13; Bafilipi 4:13 le 1 Petere 5:7.
^ ser. 14 Gape bona setlhogo se se reng, “Gomotsa ba ba Swetsweng, Jaaka Jesu A ne A Dira” se se mo makasineng wa Tora ya Tebelo wa November 1, 2010.


text:
Sekai ka Kanojou Erabenai
เรื่องย่อ Sekai ka Kanojou Erabenai
ไม่มีเรื่องย่อของ Sekai ka Kanojou Erabenai
คำที่เกี่ยวข้อง Sekai ka Kanojou Erabenai
Sekai ka Kanojou Erabenai, อ่าน Sekai ka Kanojou Erabenai, อ่านการ์ตูน Sekai ka Kanojou Erabenai, อ่านการ์ตูนออนไลน์ Sekai ka Kanojou Erabenai, มังงะ Sekai ka Kanojou Erabenai, Sekai ka Kanojou Erabenai แปลไทย, Sekai ka Kanojou Erabenai TH, Sekai ka Kanojou Erabenai อัพเดทล่าสุด, Sekai ka Kanojou Erabenai manga, Sekai ka Kanojou Erabenai ตอนที่, Sekai ka Kanojou Erabenai ch., ดาวน์โหลด Sekai ka Kanojou Erabenai, Download Sekai ka Kanojou Erabenai, อ่าน Sekai ka Kanojou Erabenai ก่อนใครได้ที่ KingsManga ราชาการ์ตูน
ร่วมแสดงความคิดเห็น


text:
Gokelela mo Tshimololo
E ya go Tshimololo > Xbox > Metshameko ya me o bo o tlhopha letshwao la tlhakanya.
Fa motshameko wa gago o seyo mo lenaaneng, go ka direga gore ga o a gokelelwa mo menyung wa gago wa Simolola. Ya go Simolola > Didiriso tsotlhe, tobetsa moja wa mause mo go motshameko o bo o tlhopha Gokelela mo Simolola. (Kgotsa, gongwe o ka tsenya tlhabaganyetso—bona thebe e nngwe.)
Mo sedirisong sa Xbox, tlhopha konopo ya Tsosolosa, o bo o tlhopha letshwao la tlhakanya. Tlhopha motshameko wa gago, o bo o tlhopha Tsenya metshameko e e tlhophilweng.
Tsenya tlhabaganyetso
Ya go Simolola > Xbox > Metshameko ya me o bo o tlhopha Tsenya motshameko go tswa mo PC ya gago. Fa motshameko wa gago o seyo mo lenaaneng mme o sa batle go o tsenya mo menyung wa gago wa Simolola, bogolo tsenya tlhabaganyetso.
Ya go Tshimololo > File Explorer o bo o tsenya “%APPDATA%\Microsoft\Windows\Start Menu\Programs” mo bareng ya diaterese, o bo o tobetsa Tsena.
Mo go Diporokeramo setsholadifaele, tobetsa moja wa maose mo sebakeng se se bulegileng o bo o tlhopha Ntšhwa, o bo o tlhopha Tlhabaganyetso o bo o latela ditaelo tse di tlhagang mo sekirining.
Bula sediriso sa Xbox o bo o tlhopha konopo ya go ntšhwafatsa o bo o tlhopha letshwao la tlhakanya. Tlhopha motshameko wa gago, o bo o tlhopha Tsenya metshameko e e tlhophilweng.


text:
Melodi ya Poko
eBook ISBN:
9781431046652
Language:
Setswana
Published Date:
2015
Publisher:
Macmillan South Africa
Format:
Print, PDF, ePub
Print Price:
R 85.95
eBook Price:
R 68.95
Melodi ya Poko ke kgoboko ya poko e ntšhwa e e tlhagafatsang, e kwadilwe ke baboki ba ba farologaneng ba mo nageng ka bophara mme ba tsweletsa dipaka le ditaele tsa botshwantshi tse di farologaneng. Kgoboko e, e tlhophetswe barutwana ba Mophato wa 12 ke Lefapha la Thuto mme e latela ditlhokego tsotlhe tsa Pegelo ya Pholisi ya Kharikhulamo le Tlhatlhobo ya Setswana Puo ya Gae Mophato wa 12.


text:
A Jesu ke Modimo Mothatayotlhe?
Karabo ya Baebele
Baganetsi ba ga Jesu ba ne ba mo latofatsa ka gore o itekanya le Modimo. (Johane 5:18; 10:30-33) Le fa go ntse jalo, Jesu ga a ise a ko a re o lekana le Modimo Mothatayotlhe. O ile a re: “
Rara o mogolo bogolo go nna.”—Johane 14:28.
Balatedi ba bogologolo ba ga Jesu ga ba ise ba ko ba mo tseye a lekana le Modimo Mothatayotlhe. Ka sekai, moaposetoloi Paulo o ile a kwala a tlhalosa gore fa Jesu a sena go tsosiwa mo baswing, “
Modimo o ne a mo [Jesu] godisetsa kwa boemong jo bo kwa godimo.” Ga go pelaelo gore Paulo o ne a sa dumele gore Jesu ke Modimo Mothatayotlhe. Fa go ne go le jalo, Modimo o ne a ka godisetsa Jesu jang kwa boemong jo bo kwa godimo?—Bafilipi 2:9.
Ithute mo go Oketsegileng
TORA YA TEBELO
A Lefoko E ne E le “Modimo” kgotsa “modimo”?
Ke tlhaloso efe e e siameng ya Johane 1:1?


text:
-
-
-
13 Ka yone nako eo Dafide a raya banna ba gagwe a re: “A mongwe le mongwe a gatlhe tšhaka ya gagwe!”+ Ka jalo mongwe le mongwe a gatlha tšhaka ya gagwe le Dafide le ene a gatlha tšhaka ya gagwe; mme ba tlhatloga kafa morago ga ga Dafide, banna ba ka nna makgolo a le manè, fa ba ba makgolo a mabedi ba ne ba setse le dithoto.+
-
-
-
-
9 Ka bonako Dafide a tsena mo tseleng, ene le banna ba ba makgolo a le marataro+ ba ba neng ba na le ene, mme ba tsamaya go ya go fitlha kwa mokgatšheng o o phothoselang wa Besore, mme banna ba ba neng ba tla tlogelwa ba ema.
-

seg_langs: unk unk unk tsn_Latn unk unk unk unk tsn_Latn unk


text:
A lo Dumela mo go Jesu?
Ee. Re dumela mo go Jesu yo o ileng a re: “
Ke nna tsela le boammaaruri le botshelo. Ga go na ope yo o tlang kwa go Rara fa e se ka nna.” (Johane 14:6) Re dumela gore Jesu o ne a tla mo lefatsheng a tswa legodimong mme a ntsha botshelo jwa gagwe jo bo itekanetseng go nna setlhabelo go re rekolola. (Mathaio 20:28) Loso lwa gagwe le tsogo di dira gore go kgonege gore batho ba ba dumelang mo go ene ba bone botshelo jo bo sa khutleng. (Johane 3:16) Gape re dumela gore Jesu o a busa gone jaanong e le Kgosi ya Bogosi jwa Modimo jwa kwa legodimong, jo bo tla tlogang bo tlisa kagiso mo lefatsheng lotlhe. (Tshenolo 11:15) Le fa go ntse jalo, re dumela mafoko a ga Jesu fa a ne a re: “
Rara o mogolo bogolo go nna.” (Johane 14:28) Ka jalo ga re obamele Jesu ka gonne ga re dumele gore ke Modimo Mothatayotlhe.
Ithute mo go Oketsegileng
DIKGANG TSE DI TSWANG KWA MODIMONG!
Jesu Keresete ke Mang?
Ithute gore ke eng fa Jesu a ile a swa, thekololo ke eng le gore Jesu o dira eng gone jaanong.
DIKARABO TSA DIPOTSO TSA BAEBELE
A Bakanoki ba a Dumela Gore Jesu o Kile a Nna Gone?
Utlwa gore a bakanoki ba a dumela gore Jesu ke motho wa mmatota


text:
Moshe—Monna yo o Boikokobetso
BOIKOKOBETSO KE ENG?
Boikokobetso ke go sa nne le boikgodiso le boikgogomoso. Motho yo o boikokobetso ga a tseye ba bangwe ba le kwa tlase ga gagwe. Motho ope yo o sa itekanelang yo o boikokobetso o tshwanetse gape a nna tekatekano, a itse ditlhaelo tsa gagwe.
MOSHE O NE A BONTSHA JANG BOIKOKOBETSO?
Moshe ga a ka a nna boikgogomoso ka go bo a na le taolo. Gantsi, fa motho a newa taolo e e rileng, boikokobetso jwa gagwe—kgotsa go tlhoka boikokobetso—go bonala ka bonako. Setswerere sengwe sa puo e bong Robert G. Ingersoll o tlhalosa seno jaana: “Batho ba le bantsi ba kgona go itshokela mathata. Mme fa o batla go bona gore tota motho o ntse jang, mo neye taolo.” Malebana le seno, Moshe o ne a re tlhomela sekao se se molemo. Jang?
Moshe o ne a newa maikarabelo a magolo, ka gonne Jehofa o ne a mo laela gore a etelele Baiseraele pele. Le fa go ntse jalo, maemo ao ga a ka a dira gore Moshe a nne boikgogomoso. Ka sekai, ela tlhoko tsela e e boikokobetso e a neng a rarabolola kgang e e boima ya ditshwanelo tsa boswa ka teng. (Dipalo 27:1-11) E ne e le kgang e e boima ka gonne tshwetso e e neng e tla dirwa e ne e tla ama dikokomana tse di tlang.
Moshe o ne a tla tsibogela seo jang? A o ne a tla tsaya gore e re ka e le moeteledipele wa Iseraele, o ne a tshwanelega go dira tshwetso ka kgang eo? A o ne a tla ikaega ka bokgoni jwa gagwe jwa tlholego, maitemogelo a mantsi a a neng a na le one kgotsa ka go bo a itse kafa Jehofa a akanyang ka gone?
Gongwe motho yo o boikgogomoso o ne a tla dira jalo. Mme e seng Moshe. Pego ya Baebele e re bolelela jaana: “Moshe a isa kgang [eo] fa pele ga ga Jehofa.” (Dipalo 27:5) Akanya fela! Tota le morago ga go etelela setšhaba sa Iseraele pele ka dingwaga tse di ka nnang 40, Moshe o ne a ikaega e seng ka bokgoni jwa gagwe, mme o ne a ikaega ka Jehofa. Mo kgannyeng eno re bona boikokobetso jwa ga Moshe sentle.
Moshe o ne a sa ikgogomose ka bolaodi jwa gagwe. O ne a itumela fa Jehofa a ne a letla Baiseraele ba bangwe gore le bone e nne baporofeti mmogo le ene. (Dipalo 11:24-29) Fa mogogwadiagwe a ne a akantsha gore a neye batho ba bangwe tiro e nngwe, Moshe o ne a dirisa kakantsho ya gagwe ka boikokobetso. (Ekesodo 18:13-24) Mme go ya kwa bofelong jwa botshelo jwa gagwe, le fa a ne a sa ntse a nonofile mo mmeleng, Moshe o ne a kopa Jehofa gore a tlhome mongwe yo o tla mo tlhatlhamang. Fa Jehofa a ne a tlhopha Joshua, Moshe o ne a tshegetsa lekawana leno ka pelo yotlhe, a rotloetsa batho gore ba latele kaelo ya ga Joshua go ya kwa Lefatsheng le le Solofeditsweng. (Dipalo 27:15-18; Duteronome 31:3-6; 34:7) Eleruri Moshe o ne a go tsaya e le tshiamelo go etelela Baiseraele pele mo kobamelong. Mme ga a ka a baya bolaodi jwa gagwe kwa pele ga boitekanelo jwa ba bangwe.
RE KA ITHUTA ENG MO GO SENO?
Le ka motlha ga re batle go dira gore maatla, bolaodi kgotsa bokgoni jwa rona jwa tlholego bo dire gore re nne boikgogomoso. Gakologelwa: Gore re kgone go dira tiro ya ga Jehofa ka tsela e e siameng, boikokobetso jwa rona bo tshwanetse go nna botlhokwa go feta bokgoni jwa rona. (1 Samuele 15:17) Fa re le boikokobetso tota, re tla leka go dirisa kgakololo eno e e molemo ya Baebele: “Ikanye Jehofa ka pelo ya gago yotlhe mme o se ka wa ikaega ka tlhaloganyo ya gago.”—Diane 3:5, 6.
Gape sekao sa ga Moshe se re ruta gore re se ka ra tsaya maemo kgotsa maikarabelo a re nang le one a le botlhokwa thata.
A re solegelwa molemo fa re etsa sekao sa ga Moshe sa boikokobetso? Ee tota re solegelwa molemo! Fa re leka go nna le boikokobetso jwa mmatota, re dira gore go nne motlhofo mo bathong ba bangwe go dirisana le rona e bile re dira gore ba re rate. Se se botlhokwa le go feta, re dira gore Jehofa Modimo yo le ene a bontshang nonofo eno e ntle a re rate. (Pesalema 18:35) “Modimo o ganetsa ba ba mabela, mme o naya ba ba boikokobetso bopelonomi jo bo sa [ba] tshwanelang.” (1 Petere 5:5) A bo re na le mabaka a a utlwalang jang ne a go etsa boikokobetso jwa ga Moshe!


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 5:1-48
5 E rile a bona boidiidi a tlhatlogela kwa thabeng; mme fa a sena go nna fa fatshe barutwa ba gagwe ba tla kwa go ene;2 mme a bula molomo a simolola go ba ruta, a re:3 “Go itumela ba ba tshwenyegang ka se ba se tlhokang semoyeng,+ e re ka bogosi jwa magodimo e le jwa bone.+4 “Go itumela ba ba hutsafetseng, e re ka ba tla gomodiwa.+5 “Go itumela ba ba bonolo,+ e re ka ba tla rua lefatshe.+6 “Go itumela ba ba tshwerweng ke tlala e bile ba nyoretswe+ tshiamo, e re ka ba tla kgora.+7 “Go itumela ba ba kutlwelobotlhoko,+ e re ka ba tla bontshiwa kutlwelobotlhoko.8 “Go itumela ba ba itshekileng mo pelong,+ e re ka ba tla bona Modimo.+9 “Go itumela ba ba kagiso,+ e re ka ba tla bidiwa ‘bomorwa+ Modimo.’10 “Go itumela ba ba bogiseditsweng+ tshiamo, e re ka bogosi jwa magodimo e le jwa bone.11 “Go itumela lona fa batho ba lo kgoba+ ba bo ba lo bogisa+ e bile ba bua ka lona selo le fa e ka nna sepe fela se se boikepo ka ntlha ya me, e bile ba aka.12 Ipeleng lo bo lo tlolake ka boipelo,+ e re ka maduo+ a lona a le magolo kwa magodimong; gonne ba ne ba bogisa baporofeti+ pele ga lona ka tsela eo.13 “Lona lo letswai+ la lefatshe; mme fa letswai le tswapoga, botswai jwa lone bo ka busediwa jang? Ga le tlhole le ka dirisediwa sepe fa e se go latlhelwa kwa ntle+ gore le gatakwe ke batho.14 “Lona lo lesedi la lefatshe.+ Motse ga o ka ke wa fitlhega fa o tlhomilwe mo godimo ga thaba.15 Batho ba tshuba lobone ba bo ba lo tlhoma, e seng kafa tlase ga seroto se se lekanyang,+ mme mo godimo ga setlhomo sa lobone, mme lo phatsimela botlhe ba ba mo ntlong.16 Ka tsela e e tshwanang a lesedi+ la lona le phatsime fa pele ga batho, gore ba tle ba bone ditiro tsa lona tse di molemo+ mme ba neye Rraalona yo o kwa magodimong kgalalelo.+17 “Lo se ka lwa akanya gore ke tlile go senya Molao+ kgotsa Baporofeti. Ke tlile, e seng go senya, mme go diragatsa;+18 gonne ammaaruri ke a lo raya ka re legodimo le lefatshe di tla feta+ ka bonako go na le gore tlhaka e le nngwe e nnye thata kgotsa ntlhana e le nngwe ya tlhaka ya Molao e fete ka gope mme dilo tsotlhe di sa diragala.+19 Jalo, le fa e le mang yo o tlolang+ e le nngwe ya ditaelo tseno tse di potlana thata a ba a ruta batho go dira jalo, o tla bidiwa ‘mmotlana thata’ mo bogosing jwa magodimo.+ Mme motho yo o di dirang a ba a di ruta,+ yono o tla bidiwa ‘mogolo’+ mo bogosing jwa magodimo.20 Gonne ke lo raya ke re fa tshiamo ya lona e sa tote go feta ya bakwadi le Bafarasai,+ ga lo kitla lo tsena+ ka gope mo bogosing jwa magodimo.21 “Lo utlwile gore ba dinako tsa bogologolo tala ba ne ba tewa go twe, ‘O se ka wa bolaya motho;+ mme le fa e le mang yo o bolayang motho+ o tla ikarabelela go kgotlatshekelo ya tshiamiso.’+22 Le fa go ntse jalo, ke lo raya ke re mongwe le mongwe yo o tswelelang a shakgaletse+ morwarraagwe o tla ikarabelela+ go kgotlatshekelo ya tshiamiso; mme le fa e le mang yo o bitsang morwarraagwe ka lefoko le le sa tshwanelang go buiwa la lenyatso o tla ikarabelela go Kgotlatshekelo e Kgolo; mme le fa e le mang yo o reng, ‘Seeleele ke wena se se nyatsegang!’ o tla lebanwa ke Gehena+ e e tukang.23 “Fa, he, o tlisa mpho ya gago kwa sebesong+ mme o gakologelwa o le koo gore morwarraago o na le sengwe kgatlhanong le wena,+24 tlogela mpho ya gago koo fa pele ga sebeso, mme o tsamaye; agisanya le morwarraago pele,+ go tswa foo, fa o boile, isa mpho+ ya gago tshupelo.25 “Nna bofefo go rarabolola dikgang le yo o ngongoregang ka wena kafa molaong, fa o sa ntse o na le ene lo le mo tseleng lo ya koo, gore ka tsela nngwe mongongoregi+ a tle a se ka a go neela moatlhodi, mme moatlhodi a go neela motlhokomedi wa kgotlatshekelo, mme wa latlhelwa mo kgolegelong.26 Ammaaruri ke a go raya, Eleruri ga o kitla o tswa koo go fitlha o sena go duela ledi la tshipi la bofelo la tlhwatlhwa e nnye thata.+27 “Lo utlwile gore go ne ga twe, ‘O se ka wa dira boaka.’+28 Mme nna ke lo raya ke re mongwe le mongwe yo o nnang a lebile mosadi+ mo a nnang le kgotelo ka ntlha ya gagwe, o setse a dirile boaka+ le ene mo pelong+ ya gagwe.29 Jaanong, fa e le gore leitlho leo la gago la moja le a go kgopisa, le gonye mme o le latlhele kgakala le wena.+ Gonne go molemo thata mo go wena gore o latlhegelwe ke e le nngwe ya ditokololo tsa gago go na le gore mmele otlhe wa gago o latlhelwe+ mo Gehena.30 Gape, fa e le gore seatla sa gago sa moja se a go kgopisa, se kgaole mme o se latlhele kgakala le wena.+ Gonne go molemo thata mo go wena gore o latlhegelwe ke e le nngwe ya ditokololo tsa gago go na le gore mmele otlhe wa gago o felele mo Gehena.31 “Mo godimo ga moo go ne ga twe, ‘Le fa e le mang yo o tlhalang+ mosadi wa gagwe, a a mo neye lekwalo la tlhalo.’+32 Le fa go ntse jalo, nna ke lo raya ke re mongwe le mongwe yo o tlhalang mosadi wa gagwe, fa e se ka ntlha ya kgokafalo,+ o mmaya mo boemong jwa go akafala,+ mme le fa e le mang yo o nyalang mosadi yo o tlhadilweng o dira boaka.+33 “Gape lo utlwile gore ba dinako tsa bogologolo tala ba ne ba tewa ga twe, ‘O se ka wa ikana+ mme o bo o sa dire, o tshwanetse go duela maikano a gago mo go Jehofa.’+34 Le fa go ntse jalo, nna ke lo raya ke re: Lo se ka lwa ikana+ ka gope, le fa e le ka legodimo, ka gonne ke setulo sa bogosi sa Modimo;+35 le fa e le ka lefatshe, ka gonne ke sebeo sa dinao+ tsa gagwe; le fa e le ka Jerusalema, ka gonne ke motse+ wa Kgosi e kgolo.36 Le fa e le ka tlhogo ya gago ga o a tshwanela go ikana, ka gonne ga o ka ke wa fetola thiri e le nngwe gore e nne tshweu kgotsa e nne ntsho.37 Fela a lefoko la lona la Ee le reye Ee, Nnyaa wa lona, Nnyaa;+ gonne se se fetang tseno se tswa kwa go yo o boikepo.+38 “Lo ne lwa utlwa gore go ne ga twe, ‘Leitlho le tswele leitlho le leino le tswele leino.’+39 Le fa go ntse jalo, nna ke lo raya ke re: O se ka wa emelelana le yo o boikepo; mme le fa e le mang yo o go fapholang mo lerameng+ la gago la moja, lebisa le lengwe gape kwa go ene.40 Mme fa motho a batla go ya kgotlatshekelong le wena a ba a tsaya seaparo sa gago sa kafa teng, mo lese a tseye le sone seaparo sa gago sa kafa ntle;+41 mme fa mongwe yo o nang le taolo a go patelela gore o dire tirelo sekgala sa mmaele, tsamaya le ene dimaele tse pedi.+42 Naya yo o go kopang, mme o se ka wa furalela yo o batlang go adima mo go wena kwantle ga morokotso.+43 “Lo ne lwa utlwa gore go ne ga twe, ‘O rate moagelani+ wa gago mme o tlhoe mmaba+ wa gago.’44 Le fa go ntse jalo, ke a lo raya ka re: Tswelelang lo rate baba ba lona+ lo bo lo rapelele ba ba lo bogisang;+45 gore lo tle lo itshupe lo le bana ba ga Rraalona yo o kwa magodimong,+ e re ka a tlhabisetsa batho ba ba boikepo le ba ba molemo letsatsi la gagwe e bile a nesetsa batho ba ba siameng le ba ba sa siamang+ pula.46 Gonne fa lo rata ba ba lo ratang, lo na le maduo afe?+ A bakgethisi le bone ga ba dire sone seo?47 Mme fa lo dumedisa bakaulengwe ba lona fela, ke eng se se sa tlwaelegang se lo se dirang? A batho ba ditšhaba le bone ga ba dire sone seo?48 Jalo lo tshwanetse go itekanela, jaaka Rraalona wa selegodimo a itekanetse.+


text:
TORA YA TEBELO No. 5 2016 | O ka Bona Kgomotso Kae?
Rotlhe re tlhoka go gomodiwa, segolobogolo ka dinako tsa mathata. Motseletsele ono o sekaseka kafa Modimo a re gomotsang ka gone.
SETLHOGO SA KA FA NTLE
Rotlhe re Tlhoka go Gomodiwa
Re ka bona kgomotso kae fa re tlhokafaletswe, re na le mathata a botsogo, a lenyalo kgotsa re latlhegetswe ke tiro?
SETLHOGO SA KA FA NTLE
Kafa Modimo a re Gomotsang ka Gone
Ditsela di le nnè tsa kafa Modimo a re gomotsang ka gone.
SETLHOGO SA KA FA NTLE
Mafoko a Kgomotso ka Dinako Tsa Mathata
Kafa batho bangwe ba ileng ba thusiwa ka gone fa ba ne ba tlhoka thuso.
ETSA TUMELO YA BONE
“Tlhabano Ke ya Ga Jehofa”
Ke eng se se thusitseng Dafide go fenya Goliathe? Re ka ithuta eng mo go Dafide?
Dafide le Goliathe—A Kgang Eno ke Tlhamane Fela?
Batshwayadiphoso bangwe ba re pego eno ga e boammaaruri. A kgang ya bone e a utlwala?
BAEBELE E FETOLA MATSHELO A BATHO
Ke ne Ke le Bogale e Bile Ke le Ra Ntwa Dumela
Ke eng se se dirileng gore ra ntwa dumela wa kwa Mexico a batle go fetola botho jwa gagwe?
Baebele Ya Reng Ka Kgang Eno?
Batho ba na le dikgopolo tse di farologaneng ka Bogosi Jwa Modimo. Dikwalo tsone di a reng ka jone? O ka nna wa gakgamadiwa ke se batho ba se buang.
Tse Dingwe
Goreng ke Rapela? A Modimo o Tla Nkaraba?
Gore Modimo a arabe dithapelo tsa gago, go tla ikaega ka gore o rapela jang.


text:
KGAOLO YA BOTLHANO
Thekololo—Mpho ya Modimo e e Botlhokwatlhokwa
Thekololo ke eng?
E ne ya duelwa jang?
E ka go solegela molemo jang?
O ka bontsha jang gore o a e anaanela?
1, 2. (a) Ke eng se se dirang gore mpho e nne botlhokwa thata mo go wena? (b) Ke ka ntlha yang fa re ka bolela gore thekololo ke mpho e e botlhokwatlhokwa e o ka e newang?
KE MPHO efe e e botlhokwa thata e o kileng wa e newa? Mpho ga e tlhoke go nna e e tlhwatlhwakgolo gore e nne botlhokwa. Tota e bile, boleng jwa mmatota jwa mpho ga bo a ikaega ka gore e rekilwe ka bokae. Go na le moo, fa mpho e o e neilweng e go itumedisa kgotsa e le selo se o ntseng o se tlhoka, e nna botlhokwa thata mo go wena.
2 Mo gare ga dimpho di le dintsi tse o ka eletsang go di newa, go na le e le nngwe fela mo go tsone e e di gaisang tsotlhe. Ke mpho e Modimo a e neileng batho. Jehofa o re neile dilo di le dintsi, mme mpho e e botlhokwatlhokwa e a re neileng yone ke setlhabelo sa thekololo sa Morwawe, e bong Jesu Keresete. (Mathaio 20:28) Jaaka fa re tlile go bona mo kgaolong eno, thekololo ke mpho e e botlhokwa thata e o ka e newang, ka gonne e ka go tlisetsa boitumelo jo bogolo e bile e ka dira gore o nne le dilo tse di botlhokwa thata tse o di tlhokang. Ruri thekololo eno ke tsela e e molemolemo e Jehofa a go bontshitseng ka yone gore o a go rata.
THEKOLOLO KE ENG?
3. Thekololo ke eng, mme re tshwanetse go tlhaloganya eng gore re kgone go anaanela botlhokwa jwa yone?
3 Karabo e e motlhofo fela ke gore thekololo ke tsela e Jehofa a e dirisang go golola batho, go ba namola mo boleong le mo losong. (Baefeso 1:7) Go tlhaloganya bokao jwa thuto eno ya Baebele, re tshwanetse go ikgopotsa pele gore go ne ga direga eng kwa tshimong ya Edene. Re ka kgona go tlhaloganya gore ke ka ntlha yang fa thekololo e le botlhokwa thata mo go rona fa fela re tlhaloganya gore Adame o ne a latlhegelwa ke eng fa a ne a leofa.
4. Botshelo jo bo itekanetseng e ne e le botshelo jo bo ntseng jang mo go Adame?
4 Fa Jehofa a ne a bopa Adame, o ne a mo naya sengwe se se botlhokwa tota—botshelo jo bo itekanetseng. Akanya fela gore seo se ne se raya eng ka Adame. E re ka a ne a na le mmele le mogopolo o o itekanetseng, o ne a se kitla a lwala, a tsofala kgotsa a swa. E re ka e ne e le motho yo o itekanetseng, o ne a na le kamano e e kgethegileng le Jehofa. Baebele ya re Adame e ne e le “morwa Modimo.” (Luke 3:38) Ka jalo Adame o ne a na le kamano e e molemo thata le Jehofa Modimo, e e tshwanang le e rre a nang le yone le ngwana wa gagwe. Jehofa o ne a buisana le morwa yono wa gagwe wa mo lefatsheng e bong Adame, a mo naya tiro e e kgotsofatsang le go mmolelela gore o ne a lebeletse eng mo go ene.—Genesise 1:28-30; 2:16, 17.
5. Baebele e kaya eng fa e re Adame o dirilwe “mo setshwanong sa Modimo”?
5 Adame o ne a dirilwe “mo setshwanong sa Modimo.” (Genesise 1:27) Seno se ne se sa kaye gore Adame o ne a na le ditebego tse di tshwanang le tsa Modimo. Jaaka re ithutile mo Kgaolong ya 1 ya buka eno, Jehofa ke moya o o sa bonaleng. (Johane 4:24) Ka jalo, Jehofa ga a na mmele wa nama le madi. Fa go twe Adame o dirilwe mo setshwanong sa Modimo go raya gore o bopilwe a na le dinonofo tse di tshwanang le tsa Modimo, tse di akaretsang lorato, botlhale, tshiamiso le maatla. Tsela e nngwe gape e e botlhokwa e Adame a neng a tshwana le Rraagwe ka yone ke ya gore o ne a na le kgololesego ya go itlhophela. Ka gone, Adame o ne a sa tshwane le motšhini o o neng o dira fela tiro e o neng o tlhametswe go e dira. Go na le moo, o ne a kgona go itirela ditshwetso, le go tlhopha fa gare ga se se siameng le se se sa siamang. Fa a ka bo a tlhophile go ikobela Modimo, a ka bo a ile a tshelela ruri mo lefatsheng la Paradaise.
6. Adame o ne a latlhegelwa ke eng ka ntlha ya go tlola molao wa Modimo, mme bana ba gagwe ba ne ba amega jang?
6 Ka jalo, go a utlwala gore fa Adame a sena go tlola molao wa Modimo le go atlholelwa loso, o ne a latlhegelwa ke sengwe se se botlhokwa tota. Boleo jwa gagwe bo ile jwa dira gore a latlhegelwe ke botshelo jo bo itekanetseng le masego otlhe a jone. (Genesise 3:17-19) Gape, go utlwisa botlhoko gore botshelo jono jo bo molemo bo ne jwa se ka jwa latlhegela Adame fela mme gape bo ne jwa latlhegela le bana ba a neng a tla nna le bone mo isagweng. Lefoko la Modimo la re: “Boleo bo ne jwa tsena mo lefatsheng ka motho a le mongwe [e bong Adame] le loso ka boleo, loso lo ne lwa anamela kwa bathong botlhe ka gonne ba leofile botlhe.” (Baroma 5:12) Ee, rotlhe fela re na le boswa jo re bo filweng ke Adame, e leng boleo. Ke gone ka moo Baebele e reng o ne a ‘ithekisa’ ene le bana ba gagwe, gore ba nne batlhanka ba boleo le loso. (Baroma 7:14) Adame le Efa ba ne ba sa tlhole ba na le tsholofelo epe ka gonne ba ne ba tlotse molao wa Modimo ka boomo. Mme go tweng ka bana ba bone, go akaretsa le rona?
7, 8. Lefoko thekololo le akaretsa dilo dife tse pedi?
7 Jehofa o ne a namola batho ka go dirisa thekololo. Thekololo ke eng? Lefoko leno thekololo le akaretsa dilo tse pedi. Sa ntlha, le raya madi a a duelwang go golola sengwe kgotsa go se reka gape. Thekololo e ka bapisiwa le madi a a duelwang go golola legolegwa la ntwa. Sa bobedi, thekololo ke madi a a ntshiwang go phimola kgotsa go duela molato mongwe o o rileng. E tshwana fela le madi a motho a a duelang fa a gobaditse yo mongwe. Ka sekai, fa motho a ka baka kotsi nngwe, o tla tshwanelwa ke go duela madi a a lekanang kgo le boleng jwa selo se se senyegileng.
8 Ke eng se se neng se ka tlhoka go dirwa gore re boe re nne le se Adame a se latlhileng le gore re gololwe mo botlhankeng jwa boleo le loso? Mma re sekaseke thekololo e Jehofa a re fileng yone le gore e ka re solegela molemo jang.
KAFA JEHOFA A NTSHITSENG THEKOLOLO KA GONE
9. Go ne go tlhokega thekololo e e ntseng jang?
9 E re ka batho botlhe ba ne ba latlhegetswe ke botshelo jo bo itekanetseng, botshelo joo bo ne bo ka se ka jwa rekololwa ka botshelo jwa motho yo o sa itekanelang. (Pesalema 49:7, 8) Go ne go tlhokega thekololo e boleng jwa yone bo lekanang le jwa se se latlhegileng. Seno se dumalana le molaomotheo wa tshiamiso e e molemo o o fitlhelwang mo Lefokong la Modimo, o o reng: “Moya o tla tswela moya.” (Duteronome 19:21) Ka jalo, botshelo jo bo itekanetseng jo bo latlhegetseng Adame bo ne bo tla duelelwa ka eng? Go ne go tlhokega botshelo jo bongwe jo bo itekanetseng jo e neng e tla nna “thekololo e e lekanang” le jone.—1 Timotheo 2:6.
10. Jehofa o ne a ntsha jang thekololo?
10 Jehofa o ne a ntsha jang thekololo eno? O ne a romela mongwe wa bomorwawe ba ba itekanetseng ba semoya mo lefatsheng. Mme Jehofa ga a ka a romela mongwe le mongwe fela wa semoya. O ne a romela yo a neng a mo rata thata, e leng Morwawe yo o tsetsweng a le esi. (1 Johane 4:9, 10) Morwa yono wa gagwe o ne a dumela go tlogela bonno jwa gagwe kwa legodimong. (Bafilipi 2:7) Jaaka re ithutile mo kgaolong e e fetileng ya buka eno, Jehofa o ne a dira kgakgamatso fa a ne a fetisetsa botshelo jwa Morwawe mo popelong ya ga Marea. Ka moya o o boitshepo wa Modimo, Jesu o ne a belegwa e le motho yo o itekanetseng e bile a se na boleo.—Luke 1:35.
11. Motho a le mongwe fela o ne a ka nna jang thekololo ya batho ba le dimilionemilione?
11 Motho a le mongwe fela o ne a ka kgona jang go nna thekololo ya ba le bantsi—ya dimilionemilione tsa batho? Kana go ne ga tla jang gore dimilionemilione tsa batho e nne baleofi? Gakologelwa gore Adame o ne a latlhegelwa ke mpho e e rategang thata ya botshelo jo bo itekanetseng fa a ne a leofa. Ka jalo, ga a ka a kgona go e fetisetsa mo baneng ba gagwe. Go na le moo, se a neng a kgona go se fetisetsa mo go bone fela e ne e le boleo le loso. Jesu, yo Baebele e mmitsang “Adame wa bofelo,” o ne a itekanetse, e bile ga a ise a ko a leofe. (1 Bakorintha 15:45) Re ka re Jesu o ne a tsaya boemo jwa ga Adame gore a re boloke. Ka go ntsha botshelo jwa gagwe jo bo itekanetseng setlhabelo le go ikobela Modimo ka botlalo, Jesu o ne a duelela boleo jwa ga Adame. Ka go dira jalo, o ne a dira gore bana ba ga Adame ba nne le tsholofelo.—Baroma 5:19; 1 Bakorintha 15:21, 22.
12. Go boga ga ga Jesu go ne ga supa eng?
12 Baebele e tlhalosa ka botlalo tsela e Jesu a ileng a boga ka yone pele a swa. O ne a itewa le go bapolwa setlhogo, a bo a swa loso lo lo botlhoko mo koteng ya tlhokofatso. (Johane 19:1, 16-18, 30; Dintlha Tse di Oketsegileng, ditsebe 204-6) Ke ka ntlha yang fa Jesu a ne a tshwanelwa ke go boga go le kana kana? Mo kgaolong nngwe e e kwa pele mo bukeng eno, re tlile go bona gore Satane o ne a re ga go na motho ope yo o neng a ka nna a ikanyega mo go Jehofa fa a lebane le diteko. Jesu o ne a bontsha sentle gore se Satane a neng a se bua ga se boammaaruri fa a ne a itshoka ka boikanyegi a itshokela pogo e e seng kana ka sepe e a neng a lebana le yone. Jesu o ne a supa gore motho yo o itekanetseng yo o neilweng kgololesego ya go itirela ditshwetso a ka kgona go ikanyega ka botlalo mo Modimong le fa Diabolo a ka dirang. Jehofa o tshwanetse a bo a ile a itumela fela thata ka ntlha ya boikanyegi jwa Morwawe yo o rategang!—Diane 27:11.
13. Thekololo e ne ya duelwa jang?
13 Thekololo e ne ya duelwa jang? Mo letsatsing la bo14, la kgwedi ya Sejuda ya Nisane ka 33 C.E., Modimo o ile a letla gore Morwawe yo o itekanetseng yo o se nang boleo a bolawe. Ka go dira jalo, Jesu o ne a ntsha botshelo jwa gagwe jo bo itekanetseng gore e nne setlhabelo, a se ntsha “gangwe felafela.” (Bahebera 10:10) Mo letsatsing la boraro morago ga loso lwa ga Jesu, Jehofa o ne a mo tsosa mo baswing e le motho wa semoya. Fa Jesu a le kwa legodimong, o ne a naya Modimo boleng jwa botshelo jwa gagwe jo bo itekanetseng jo bo ntshitsweng setlhabelo gore a rekolole bana ba ga Adame. (Bahebera 9:24) Jehofa o ne a amogela boleng jwa setlhabelo sa ga Jesu se e neng e le thekololo e e tlhokegang go golola batho mo botlhankeng jwa boleo le loso.—Baroma 3:23, 24.
KAFA THEKOLOLO E KA GO SOLEGELANG MOLEMO KA GONE
14, 15. Re tshwanetse go dira eng gore re ‘itshwarelwe maleo’?
14 Le fa re ka tswa re leofa go le kana kang, thekololo e ka dira gore re bone masego a a seng kana ka sepe. Mma re sekaseke melemo mengwe ya gone jaanong le ya mo isagweng ya mpho eno e e botlhokwatlhokwa e e tswang kwa Modimong.
15 Boitshwarelo jwa maleo. Ka ntlha ya bosaitekanelang jo re bo ruileng, re tshwanetse go lwa ka natla gore re dire se se siameng. Rotlhe fela re leofa ka mafoko le ka ditiro. Mme ka ntlha ya setlhabelo sa thekololo sa ga Jesu, re ka kgona go ‘itshwarelwa maleo.’ (Bakolosa 1:13, 14) Le fa go ntse jalo, gore re itshwarelwe, re tshwanetse ra bo re ikwatlhaile e le tota. Gape, re tshwanetse go kopa Jehofa ka boikokobetso gore a re itshwarele ka gonne re bontshitse tumelo mo setlhabelong sa thekololo sa Morwawe.—1 Johane 1:8, 9.
16. Ke eng se se dirang gore re kgone go obamela Modimo ka segakolodi se se phepa, mme mosola wa segakolodi seo ke ofe?
16 Segakolodi se se phepa fa pele ga Modimo. Go motlhofo gore segakolodi se se molato se dire gore re felelwe ke tsholofelo le go ikutlwa re se batho ba sepe. Le fa go ntse jalo, ka ntlha ya boitshwarelo jo re bo bonang ka thekololo, Jehofa ka bopelonomi o dira gore re kgone go mo obamela ka segakolodi se se phepa le fa re le batho ba ba sa itekanelang. (Bahebera 9:13, 14) Seno se dira gore re kgone go bua le Jehofa re gololesegile. Ka jalo, re ka kgona go mo rapela re gololesegile. (Bahebera 4:14-16) Go ipoloka re na le segakolodi se se phepa go dira gore re ritibale mo mogopolong, re itebe ka tsela e e tshwanetseng e bile go dira gore re itumele.
17. Re tlile go bona masego afe ka ntlha ya go bo Jesu a re swetse?
17 Tsholofelo ya botshelo jo bo sa khutleng mo lefatsheng la paradaise. Baroma 6:23 ya re: “Dituelo tse boleo bo di duelang ke loso.” Yone temana eno e oketsa jaana: “Mme mpho e Modimo a e nayang ke botshelo jo bo sa khutleng ka Keresete Jesu Morena wa rona.” Mo Kgaolong ya 3 ya buka eno, re ile ra tlotla ka masego a lefatshe le le tlang la Paradaise. (Tshenolo 21:3, 4) Masego ao otlhe a mo isagweng, go akaretsa le botshelo jo bo sa khutleng jo bo itekanetseng, a tlile go nna teng ka ntlha ya go bo Jesu a re swetse. Gore re amogele masego ao, re tshwanetse go bontsha gore re anaanela mpho ya thekololo.
O KA BONTSHA JANG KANAANELO YA GAGO?
18. Ke ka ntlha yang fa re tshwanetse go leboga Jehofa go bo a re file mpho eno ya thekololo?
18 Ke ka ntlha yang fa re tshwanetse go leboga Jehofa thata ka thekololo e a re neileng yone? Mpho e nna ya botlhokwa jo bogolo segolobogolo fa motho yo o go e neileng a ile a tshwanelwa ke go dirisa nako e ntsi ya gagwe, maatla kgotsa madi go go direla yone. Go re ama pelo fa re bona gore mpho e re e newang e bontsha kafa motho yo o re e nayang a re ratang thata ka gone. Thekololo ke mpho e e rategang go di gaisa tsotlhe, ka gonne Modimo o ntshitse setlhabelo se segolo go di gaisa tsotlhe gore a re e neye. Johane 3:16 ya re: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi.” Thekololo ke tsela e e tlhomologileng thata e Jehofa a re bontshang ka yone gore o a re rata. Gape e bontsha gore Jesu le ene o a re rata, ka gonne o ne a iketleeletsa go re ntshetsa botshelo jwa gagwe. (Johane 15:13) Ka jalo, mpho ya thekololo e tshwanetse go re tlhatswa pelo gore Jehofa le Morwawe ba rata mongwe le mongwe wa rona.—Bagalatia 2:20.
19, 20. O ka bontsha ka ditsela dife gore o anaanela mpho ya Modimo ya thekololo?
19 O ka bontsha jang he gore o anaanela mpho ya thekololo e Modimo a re e neileng? Sa ntlha, ithute go le gontsi ka Jehofa yo e leng Ene a re fileng mpho eno. (Johane 17:3) Go ithuta Baebele o thusiwa ke yone buka eno, go tla go thusa go dira jalo. Fa kitso ya gago ka Jehofa e ntse e gola, lorato lwa gago mo go ene le lone lo tla gola. Mme lorato loo lo tla dira gore le wena o batle go mo itumedisa.—1 Johane 5:3.
20 Nna le tumelo mo setlhabelong sa thekololo sa ga Jesu. Go ne ga buiwa jaana ka Jesu: “Yo o supang tumelo mo go Morwa o na le botshelo jo bo sa khutleng.” (Johane 3:36) Re ka supa jang tumelo mo go Jesu? Tumelo e e ntseng jalo ga e bontshiwe ka mafoko fela. Jakobe 2:26 ya re: “Tumelo kwantle ga ditiro e sule.” Ee, re supa tumelo ya boammaaruri ka “ditiro” tse re di dirang. Tsela nngwe e ka yone re ka bontshang gore re dumela mo go Jesu ke ka go dira bojotlhe jwa rona go mo etsa e seng fela ka se re se buang mme gape le ka ditiro tsa rona.—Johane 13:15.
21, 22. (a) Ke ka ntlha yang fa re tshwanetse go nna teng kwa moletlong wa ngwaga le ngwaga wa Sejo sa Morena sa Maitseboa? (b) Kgaolo ya 6 le ya 7 di tla tlhalosa eng?
21 Nna gone kwa moletlong wa ngwaga le ngwaga wa Sejo sa Morena sa Maitseboa. Mo maitseboeng a Nisane 14, 33 C.E., Jesu o ne a simolola moletlo mongwe o o kgethegileng o Baebele e o bitsang “dijo tsa maitseboa tsa Morena.” (1 Bakorintha 11:20; Mathaio 26:26-28) Moletlo ono gape o bidiwa Segopotso sa loso lwa ga Keresete. Jesu o ne a o tlhoma gore a thuse baaposetoloi ba gagwe le Bakeresete botlhe ba boammaaruri ba ba neng ba tla nna gone morago ga bone go nna ba gakologetswe gore ka loso lwa gagwe jaaka motho yo o itekanetseng, o ne a ba ntshetsa moya wa gagwe, kgotsa botshelo go nna thekololo. Jesu o ne a bua jaana ka moletlo ono: “Nnang lo dire seno e le go nkgopola.” (Luke 22:19) Go keteka Segopotso go re gakolola ka lorato lo logolo lo Jehofa le Jesu ba re bontshitseng lone ka thekololo. Re ka kgona go bontsha gore re anaanela thekololo eno ka go nna gone kwa moletlong wa ngwaga le ngwaga wa Segopotso sa loso lwa ga Jesu. *
22 Ruri thekololo eno e Jehofa a re neileng yone ke mpho e e botlhokwatlhokwa e re e filweng. (2 Bakorintha 9:14, 15) Mpho e e botlhokwa eno tota e ka solegela molemo le batho ba ba tlhokafetseng. Kgaolo ya 6 le ya 7 di tla tlhalosa gore seo se tla direga jang.
^ ser. 21 Go bona tshedimosetso e e oketsegileng ka bokao jwa Sejo sa Morena sa Maitseboa, bona Dintlha Tse di Oketsegileng, ditsebe 206-8.


text:
MAY 26, 2017
RUSSIA
Mapodise a Russia a Tshwara Moagi wa Denmark Kwa Dipokanong Tsa Basupi ba ga Jehofa
NEW YORK—Moagi wa kwa Denmark mmogo le baagi ba bangwe ba Russia ba ile ba tshwarwa fa mapodise a ne a tsena ka dikgoka mo pokanong ya Basupi ba ga Jehofa ka maitseboa ka May 25, 2017. Seno se tla morago ga tshwetso ya April 20, 2017 e mo go yone Kgotlatshekelo ya Makgaolakgang ya Russia e ileng ya thibela tiro ya Basupi ba ga Jehofa kwa nageng eo.
Mapodise a a tlhometseng a ka nna 15 le mapodise a lephata le le kgethegileng la puso (FSB) a ile a tsena ka dikgoka mme a kgoreletsa pokano ya Basupi ba ga Jehofa kwa toropong ya Oryol (e gape e bidiwang Orel) e e mo setshwantshong se se fa godimo. Mapodise a ile a tsaya makwaloitshupo le didirisiwa tsa eleketeroniki tsa batho botlhe ba ba neng ba le kwa pokanong eo. Mapodise a lephata le le kgethegileng la puso a ne a tshwara Dennis Christensen yo e leng Mosupi wa ga Jehofa yo o tswang kwa nageng ya Denmark. Morago ga moo, mapodise a ile a ya go phuruphutsha matlo a le mané a Basupi ba ga Jehofa a a mo toropong eo.
Christensen o ne a lala bosigo jotlhe kwa kgolegelong, mme gompieno, Kgotlatshekelo ya Toropo ya Oryol e neile FSB tetla ya gore a tlogelwe mo kgolegelong go fitlha mapodise a fetsa dipatlisiso tsa bone. Christensen ke motswakwa wa ntlha go bonwa molato ke Russia fa e sa le Kgotlatshekelo ya Makgaolakgang ya naga eo e ntshitse katlholo kgatlhanong le Basupi ba ga Jehofa. Fa a ka bonwa molato, a ka nna a atlholelwa lobaka lo loleele mo kgolegelong.
Eno ke tiragalo ya bosheng e Basupi ba ga Jehofa ba ileng ba lebana le yone fa e sa le Kgotlatshekelo ya Makgaolakgang ya Russia e ntshitse katlholo ya gore Basupi ba kotsi mo setšhabeng e bile e tswetse Ofisi ya bone ya kwa Russia le mekgatlho ya semolao e le 395 e Basupi ba neng ba e dirisa kwa Russia.
Diura di le mmalwa morago ga tshwetso ya Kgotlatshekelo ya Makgaolakgang ka April 20, banna bangwe kwa St. Petersburg ba ile ba ya go senya kago e kgolo mo Russia e Basupi ba kopanelang mo go yone e bile ba ile ba tshosetsa batho ba ba neng ba kopane koo. Mafelo mangwe a Basupi ba a dirisang le matlo a Basupi ba kwa Kaliningrad, Moscow, Penza, Rostov, St. Petersburg, Sverdlovsk, Voronezh le kwa Krasnoyarsk a ile a tlhaselwa le go senngwa. Ka May 24, 2017, kwa toropong ya Zheshart kwa Repaboliking ya Komi, ntlo e Basupi ba tshwarelang dipokanong mo go yone e ne ya jewa ka molelo. Mo godimo ga go tshwenngwa ke mapodise le go senyediwa matlo, Basupi bangwe ba ile ba itewa, ba tshosediwa kwa sekolong le kwa ditirong kgotsa ba latlhegelwa ke ditiro tsa bone.
David A. Semonian yo e leng mmueledi wa Basupi ba ga Jehofa kwa ntlokgolong a re: “Basupi ba ga Jehofa mo lefatsheng lotlhe ba tshwenyegile tota ka badumedi mmogo le bone ba kwa Russia. Dilo tseno di bakilwe ke tshwetso e e sa siamang ya Kgotlatshekelo ya Makgaolakgang ya Russia ya go nna kgatlhanong le rona. Ka May 19, 2017, re ile ra tsenya kopo ya go ikuela kgatlhanong le tshwetso eo. Re solofela gore Russia e tla tlogela go dirisana le Basupi ba ga Jehofa ka tsela eno e e sa siamang. Gape re tlile go ikuela kgatlhanong le tshwetso e e sa siamang ya go tshwara mokaulengwe wa rona e bong Dennis Christensen.”
Babegadikgang ba ka Ikgolaganya le:
Kwa Ntlokgolong: David A. Semonian wa mo Ofising ya Tshedimosetso mo nomorong ya +1-845-524-3000


text:
DINTLHA TSE DI OKETSEGILENG
Leina la Modimo—Tsela e le Dirisiwang ka Yone Le se Le se Kayang
Pesalema 83:18 (19) e ranotswe jang mo Baebeleng ya gago? Thanolo ya Lefatshe le Lesha ya Dikwalo Tse di Boitshepo e ranola temana eno jaana: “Gore batho ba tle ba itse gore wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.” Dithanolo tse dingwe di le mmalwa le tsone di e ranola ka tsela e e tshwanang le eno. Le fa go ntse jalo, dithanolo tse dingwe tse dintsi tsone ga di dirise leina Jehofa, mme di le emisetsa ka direto tse di tshwanang le “Morena” kgotsa “Wa Bosakhutleng.” Go tshwanetse ga dirisiwa lefoko lefe mo temaneng eno? A go tshwanetse ga dirisiwa sereto kgotsa leina Jehofa?
Temana eno e bua ke leina. Mo Sehebereng sa ntlhantlha se bontsi jwa Baebele e kwadilweng ka sone, go tlhaga leina la Modimo ka namana fano. Le kwadiwa jaana ka ditlhaka tsa Sehebera, יהוה (YHWH). Ka Setswana, tsela e e tlwaelegileng e leina leo le ranolwang ka yone ke “Jehofa.” A leina leno le tlhaga mo temaneng e le nngwe fela ya Baebele? Nnyaa. Mo mekwalong ya ntlhantlha ya Dikwalo tsa Sehebera, le tlhaga mo e ka nnang makgetlo a le 7 000!
Leina la Modimo le botlhokwa go le kana kang? Akanya ka thapelo ya sekao ya ga Jesu Keresete. E simolola jaana: “Rraarona yo o kwa magodimong, a leina la gago le itshepisiwe.” (Mathaio 6:9) Moragonyana, Jesu o ne a rapela Modimo a re: “Rara, galaletsa leina la gago.” Modimo o ne a araba a le kwa legodimong a re: “Ke le galaleditse e bile ke tla le galaletsa gape.” (Johane 12:28) Ga go pelaelo gore leina la Modimo le botlhokwa fela thata. Ke ka ntlha yang he fa baranodi bangwe ba sa dirise leina leno mo dithanolong tsa bone mme ba le emisetsa ka direto?
Go lebega go na le mabaka a le mabedi a konokono. La ntlha, ba le bantsi ba re leina leno ga le a tshwanela go dirisiwa ka gonne tsela e le neng le bidiwa ka yone kwa tshimologong ga e itsiwe gompieno. Sehebera sa bogologolo se ne se se na ditumanosi. Ka jalo, ga go na ope gompieno yo o itseng gore YHWH o ne a bidiwa jang mo metlheng ya go kwalwa ga Baebele. Le fa go ntse jalo, a seno se tshwanetse sa re thibela go dirisa leina la Modimo? Mo metlheng ya go kwalwa ga Baebele, leina Jesu le ka tswa le ne le bidiwa Yeshua kgotsa gongwe Yehoshua—ga go na ope yo o itseng gore tota le ne le bidiwa jang. Le fa go ntse jalo, batho mo lefatsheng lotlhe gompieno ba dirisa ditsela tse di farologaneng tsa go bitsa leina Jesu, ba le bitsa ka tsela e batho ba puo ya bone ba tlwaetseng go le bitsa ka yone. Go sa itse gore le ne le bidiwa jang mo lekgolong la ntlha la dingwaga ga go ba thibele go le dirisa. Ka tsela e e tshwanang, fa go ne go ka direga gore o tseye loeto go ya kwa nageng nngwe e sele, o ka nna wa fitlhela gore leina la gago le bidiwa ka tsela e e farologaneng fela thata mo puong e nngwe. Ka jalo, go sa itse gore leina la Modimo le ne le bidiwa jang mo nakong ya bogologolo ga go a tshwanela go dira gore re se ka ra le dirisa.
Lebaka la bobedi la go bo leina la Modimo le ntshitswe mo Baebeleng le amana le tlwaelo ya bogologolo ya Bajuda. Ba le bantsi ba bone ba dumela gore leina la Modimo ga le a tshwanela go bidiwa le ka motlha. Go bonala tumelo eno e amana le molao o o mo Baebeleng o ba sa o diriseng sentle, o o reng: “O se ka wa dirisa leina la ga Jehofa Modimo wa gago ka tsela e e se nang mosola, gonne Jehofa ga a kitla a tlhoka go otlhaya yo o dirisang leina la gagwe ka tsela e e se nang mosola.”—Ekesodo 20:7.
Molao ono o iletsa go dirisiwa ga leina la Modimo ka tsela e e sa tshwanelang. A mme gone o iletsa go dirisa leina la Modimo ka tlotlo? Nnyaa. Bakwadi ba Dikwalo tsa Sehebera (“Tesetamente ya Bogologolo”) botlhe fela e ne e le banna ba ba ikanyegang ba ba neng ba tshela go ya ka Molao o Modimo a neng a o neile Baiseraele ba bogologolo. Le fa go ntse jalo, bone ba ne ba dirisa leina la Modimo gangwe le gape. Ka sekai, ba ne ba le dirisa mo dipesalemeng tse dintsi tse boidiidi jwa baobamedi ba neng ba di opelela kwa godimo. Jehofa Modimo o ne a ba a laela baobamedi ba gagwe gore ba bitse leina la gagwe, mme ba ba mo ikobelang ba ne ba dira jalo. (Joele 2:32; Ditiro 2:21) Ka jalo, Bakeresete gompieno ga ba okaoke go dirisa leina la Modimo ka tlotlo, fela jaaka go se na pelaelo gore Jesu le ene o ne a le dirisa.—Johane 17:26.
Baranodi ba Baebele ba dira phoso e masisi tota ka go emisetsa leina la Modimo ka direto. Ba dira gore go nne jaaka e kete Modimo o kgakala le batho le gore ga se motho, kgante Baebele yone e kgothaletsa batho gore ba lwele go “atamalana thata le Jehofa.” (Pesalema 25:14) Akanya ka tsala ya gago e o atamalaneng thata le yone. O ne o ka re lo atamalane go le kana kang o sa itse leina la gagwe? Ka tsela e e tshwanang, fa batho ba sa itse leina la Modimo, e bong Jehofa, tota ba ka kgona jang go atamalana le ene? Mo godimo ga moo, fa batho ba sa dirise leina la Modimo, gape ga ba ne ba itse dilo tse dintlentle tse leina leno le di kayang. Leina la Modimo la kaya eng?
Modimo ka boene o ne a tlhalosetsa motlhanka wa gagwe yo o ikanyegang e bong Moshe se leina la gagwe le se kayang. E ne ya re fa Moshe a botsa ka leina la Modimo, Jehofa a mo araba a re: “Ke tla nna se ke tla nnang sone.” (Ekesodo 3:14) Thanolo ya ga Rotherham e ranola mafoko ao jaana: “Ke tla nna se ke batlang go nna sone.” Ka jalo, Jehofa o kgona go nna sengwe le sengwe fela se se tlhokegang gore a kgone go diragatsa maikaelelo a gagwe.
A re re gongwe o kgona go nna sengwe le sengwe fela se o batlang go nna sone. Ke eng se o neng o tla se direla ditsala tsa gago? Fa mongwe wa bone a ne a ka lwala thata, o ne o tla nna ngaka e e nang le bokgoni o bo o mo fodisa. Fa yo mongwe wa bone a ne a ka nna le mathata a madi, o ne o tla nna mohumi o bo o mo thusa. Mme boammaaruri ke gore ga o kgone go nna dilo tseno tsotlhe. Ga go na ope wa rona yo o ka kgonang go dira jalo. Fa o ntse o ithuta Baebele, o tla gakgamala go bona gore Jehofa o kgona go nna le fa e ka nna eng fela gore a kgone go diragatsa ditsholofetso tsa gagwe. E bile go a mo itumedisa go kgona go dirisa maatla a a nang le one go thusa batho ba ba mo ratang. (2 Ditiragalo 16:9) Batho ba ba sa itseng leina la ga Jehofa ga ba itse dikarolo tse dintle tseno tsa botho jwa gagwe.
Ga go pelaelo gore leina Jehofa le tshwanetse la bo le le teng mo Baebeleng. Go itse bokao jwa lone le go le dirisa ka kgololesego mo kobamelong ke dilo tse dikgolo tse di re thusang go atamalana gaufi thata le Rraarona wa selegodimo, e bong Jehofa. *
^ ser. 3 Go bona tshedimosetso e nngwe gape ka leina la Modimo, bokao jwa lone le mabaka a go bo le tshwanetse go dirisiwa mo kobamelong, bona boroutšhara jwa Leina La Modimo Leo Le Tla Nnelang Ruri, jo bo gatisitsweng ke Basupi ba ga Jehofa.


text:
DINTLHA TSE DI OKETSEGILENG
Letsatsi la Katlholo ke Eng?
GO TLA eng mo mogopolong wa gago fa o akanya ka Letsatsi la Katlholo? Batho ba le bantsi ba akanya gore dibilione tsa batho di tla tlisiwa ka bongwe ka bongwe fa pele ga setulo sa Modimo sa bogosi. Mme fa ba le fa pele ga sone, mongwe le mongwe o tla atlholwa. Bangwe ba tla segofadiwa ka go ya go tshela kwa legodimong, mme ba bangwe bone ba tla atlholelwa tlhokofatso ya bosakhutleng. Le fa go ntse jalo, Baebele yone e bua se sele gotlhelele fa e bua ka nako ya katlholo. Lefoko la Modimo le e tlhalosa e se nako e e boifisang, mme e le nako ya go nna le tsholofelo le ya go tsosolosiwa ga dilo tsotlhe.
Mo go Tshenolo 20:11, 12, re bala mafoko ano a ga moaposetoloi Johane a a tlhalosang Letsatsi la Katlholo: “Ka bona setulo sa bogosi se segolo se sesweu le yo o ntseng mo go sone. Lefatshe le legodimo tsa tshaba fa pele ga gagwe, mme tsa se ka tsa bonelwa bonno. Mme ka bona baswi, ba bagolo le ba bannye, ba eme fa pele ga setulo sa bogosi, mme dikwalo tsa momeno tsa bulwa. Mme lokwalo lwa momeno lo longwe lo ne lwa bulwa; ke lokwalo lwa momeno lwa botshelo. Mme baswi ba ne ba atlholwa go ya ka dilo tse di kwadilweng mo dikwalong tseno tsa momeno go ya ka ditiro tsa bone.” Moatlhodi yo go buiwang ka ene fano ke mang?
Jehofa Modimo ke ene Moatlhodi yo mogolo wa batho. Le fa go ntse jalo, o abetse mongwe o sele tiro ya gagwe ya go atlhola. Go ya ka Ditiro 17:31, moaposetoloi Paulo o ne a re Modimo “o tlhomile letsatsi le ka lone a ikaelelang go atlhola lefatshe le le nang le banni ka tshiamo ka monna yo a mo tlhomileng.” Moatlhodi yo o tlhomilweng yono ke Jesu Keresete yo o tsositsweng mo baswing. (Johane 5:22) Le fa go ntse jalo, Letsatsi le Katlholo le simolola leng? Le tsaya lobaka lo lo kae?
Buka ya Tshenolo e bontsha gore Letsatsi la Katlholo le simolola morago ga ntwa ya Aramagedona, fa tsamaiso ya ga Satane mo lefatsheng e tla bo e sentswe. * (Tshenolo 16:14, 16; 19:19–20:3) Morago ga Aramagedona, Satane le madimona a gagwe ba tla tsenngwa mo moleteng dingwaga di le sekete. Mo nakong eo, baruaboswa ba selegodimo ba ba 144 000 e tla bo e le baatlhodi e bile ba tla bo ba busa “e le dikgosi le Keresete dingwaga di le sekete.” (Tshenolo 14:1-3; 20:1-4; Baroma 8:17) Letsatsi la katlholo ga se letsatsi le le tlileng go feta ka bonako la diura tse 24. Le tsaya dingwaga di le sekete.
Mo nakong eo ya dingwaga tse di sekete, Jesu Keresete o tla “atlhola batshedi le baswi.” (2 Timotheo 4:1) “Batshedi” e tla bo e le “boidiidi jo bogolo” jo bo tla falolang Aramagedona. (Tshenolo 7:9-17) Gape, moaposetoloi Johane o ile a bona “baswi . . . ba eme fa pele ga setulo sa bogosi” sa katlholo. Fela jaaka Jesu a ile a solofetsa, ‘ba ba mo mabitleng a kgakologelo ba tla utlwa lentswe la ga Keresete mme ba tla tswa’ mo go one ka go tsosiwa mo baswing. (Johane 5:28, 29; Ditiro 24:15) Mme botlhe ba tla atlholwa mo motheong ofe?
Go ya ka ponatshegelo e moaposetoloi Johane a e boneng, ‘dikwalo tsa momeno di ne tsa bulwa’ mme “baswi ba ne ba atlholwa go ya ka dilo tse di kwadilweng mo dikwalong tseno tsa momeno go ya ka ditiro tsa bone.” A dikwalo tseno tsa momeno ke pego ya ditiro tsa batho bano tsa nako e e fetileng? Nnyaa, batho ga ba kitla ba atlholwa ka se ba neng ba se dira pele ba swa. Re itse seo jang? Baebele ya re: “Yo o suleng o golotswe mo boleong.” (Baroma 6:7) Ka jalo, re ka re ba ba tsosiwang ba simolola botshelo sesha. Ka jalo, seno se raya gore dikwalo tsa momeno di tshwanetse tsa bo di raya dilo tse dingwe tse Modimo a batlang batho ba di dira. Gore bafalodi ba Aramagedona le batho ba bangwe ba ba tsositsweng mo baswing ba kgone go tshelela ruri, ba tla tshwanelwa ke go ikobela ditaelo tsa Modimo, go akaretsa le ditaelo dipe tse dingwe tse disha tse Jehofa a tla ba nayang tsone mo nakong ya dingwaga tse di sekete. Ka jalo, batho ba tlile go atlholwa ka se ba se dirang mo nakong ya Letsatsi la Katlholo.
Letsatsi la Katlholo le tla naya dibilione tsa batho tshono ya bone ya ntlha ya go ithuta thato ya Modimo le go tshela tumalanong le yone. Seno se raya gore go tla dirwa tiro e kgolo tota ya go ruta batho. Ee ruri, “banni ba naga e e ungwang ruri ba tla ithuta tshiamo.” (Isaia 26:9) Le fa go ntse jalo, ga se botlhe ba ba tla ratang go tshela tumalanong le thato ya Modimo. Isaia 26:10 ya re: “Le fa moikepi a ka utlwelwa botlhoko, ruri ga a kitla a ithuta tshiamo. Mo lefatsheng la tshiamo o tla dira ka tshiamololo mme ga a kitla a bona tlotlomalo ya ga Jehofa.” Baikepi bano ba tlile go bolaelwa ruri mo nakong ya Letsatsi la Katlholo.—Isaia 65:20.
Kwa bokhutlong jwa Letsatsi la Katlholo, batho ba ba tla bong ba sa ntse ba tshela ba tla bo ba “tshela” ka botlalo e le batho ba ba itekanetseng. (Tshenolo 20:5) Ka jalo, mo Letsatsing la Katlholo, batho ba tla busediwa gape mo boemong jwa bone jwa go itekanela. (1 Bakorintha 15:24-28) Morago ga moo go tla latela teko ya bofelo. Satane o tla gololwa mo kgolegelong ya gagwe a bo a letlwa gore a leke go tsietsa batho la bofelofelo. (Tshenolo 20:3, 7-10) Botlhe ba ba sa tsamaisaneng le ene ba tla ipelela ka botlalo go diragadiwa ga tsholofetso e e mo Baebeleng e e reng: “Basiami ba tla rua lefatshe, mme ba tla aga mo go lone ka bosakhutleng.” (Pesalema 37:29) Ee, Letsatsi la Katlholo le tla solegela batho botlhe ba ba ikanyegang molemo!
^ ser. 1 Malebana le Aramagedona, tsweetswee leba Insight on the Scriptures, Bolumo 1, ditsebe 594-5, 1037-8, le kgaolo 20 ya Obamela Modimo yo o Esi wa Boammaaruri, tse di gatisitsweng ke Basupi ba ga Jehofa.


text:
BASHA BA BOTSA JAANA
A ke Setse ke Siametse go Intsha le Mongwe?
Go intsha le mongwe ke eng?
Gangwe le gape o tsamaya le mongwe wa bong bo sele. A go raya gore lo a intsha?
Wena le motho wa bong bo sele lo a kgatlhegelana. O bua le ene makgetlo a le mmalwa mo letsatsing ka founu kgotsa lo romelelana melaetsa. A go raya gore lo a intsha?
Nako le nako fa lo na le ditsala tsa lona, wena le mongwe wa bong bo sele lo fetsa nako e ntsi lo le mmogo. A go raya gore lo a intsha?
O ka tswa o sa nna le bothata jwa go araba potso ya ntlha. Mme gongwe o ile wa ema go se kae pele o araba ya bobedi le ya boraro. Tota go intsha le mongwe ke eng?
Go intsha le mongwe ke go itisa le mongwe yo o nang le maikutlo a lorato ka ene mme le ene a ikutlwa jalo ka wena.
Ka jalo, karabo ya dipotso tsotlhe tse tharo tse di fa godimo ke ee. E ka ne lo bua ka founo kgotsa lo lebane difatlhego, lo bonwa ke batho kgotsa mo sephiring, fa e le gore wena le tsala ya gago ya bong bo sele lo na le maikutlo a a kgethegileng a go ratana mme lo tlotla ka metlha, seo ke go intsha.
Lebaka la go intsha le mongwe ke lefe?
Go intsha le mongwe go tshwanetse ga dirwa ka lebaka la botlhokwa—go thusa lekau le lekgarebe go bona gore a ba ka nyalana.
Boammaruri ke gore bangwe ba balekane ba gago ba ka tswa ba tsaya go intsha e se kgang e e masisi. Gongwe ba itumelela fela go nna le tsala e e kgethegileng ya bong bo sele, mme ba se na maikaelelo ape a go tsena mo lenyalong. Bangwe ba ka tsaya go nna le tsala e e ntseng jalo ya bong bo sele e le sengwe se ba ka itlotlomatsang ka sone, kgotsa sengwe se ba se dirang fela gore ba bonwe ke batho.
Mme gone, gantsi thatano e e ntseng jalo ya bogagapa e nna ya nakwana fela. Mosetsana mongwe yo o bidiwang Heather a re: “Basha ba le bantsi ba ba intshang le mongwe ba feleletsa ba kgaogana le motho yoo mo sebakeng sa beke kgotsa di le pedi fela morago ga moo. Ba feleletsa ba tsaya thatano e le selo sa nakwana fela—mme ka tsela nngwe seo se ba baakanyetsa tlhalo e seng lenyalo.”
Ga go pelaelo gore fa o intsha le mongwe o ama maikutlo a motho yoo fela thata. Ka jalo, tlhomamisa gore o intsha le mongwe ka maikaelelo a a siameng.—Luke 6:31.
Akanya: A o ka rata gore mongwe a tshameke ka maikutlo a gago jaaka e kete ke setshamekisi se se ka tsewang ka nakwana, mme se bo se latlhwa nako nngwe le nngwe? Ka jalo, o se ka wa dira motho yo mongwe selo se se ntseng jalo! Baebele ya re lorato “ga lo itshware ka tsela e e sa tshwanelang.”—1 Bakorintha 13:4, 5.
Mosha mongwe yo o bidiwang Chelsea a re: “Nako nngwe ke na le go akanya gore go intsha le mongwe e tshwanetse ya nna selo sa go ijesa monate fela, mme gone ga go monate fa yo mongwe a go tsaya masisi mme yo mongwe ene a itshamekela fela.”
Kgakololo: Fa o batla go ipaakanyetsa go intsha le mongwe le go tsena mo lenyalong, bala 2 Petere 1:5-7 o bo o tlhopa nonofo e le nngwe e o ka ratang go e tokafatsa. Mo lobakeng lwa kgwedi, itlhatlhobe go bona se o se ithutileng mo nonofong eo le gore o tokafaditse go le kana kang.
A ke godile sentle mo nka batlang go intsha le mongwe?
O akanya gore mosha o tshwanetse go simolola go intsha a na le dingwaga tse kae?
Jaanong botsa mongwe wa batsadi ba gago potso eno.
Gongwe go ka direga gore karabo ya gago e farologane le ya batsadi ba gago. Kgotsa gongwe ga go a nna jalo! O ka tswa o le mongwe wa basha ba bantsi ba ka botlhale ba sa intsheng le mongwe go fitlha ba setse ba godile sentle e bile ba itlhaloganya botoka.
Ke sone se Danielle wa dingwaga di le 17, a ileng a ikaelela go se dira. A re: “Fa ke akanya ka tsela e ke neng ke ikutlwa ka yone dingwaga tse pedi tse di fetileng, se ke neng ke se lebeletse mo mothong yo ke neng nka rata gore e nne molekane wa me, se farologane thata le se ke se lebeletseng gone jaanong. Tota le jaanong ga ke ise ke itshepe gore nka dira tshwetso e e ntseng jalo. Fa go ka feta dingwaga di le mmalwa ke bona botho jwa me bo sa fetofetoge, ke gone nka akanyetsang go intsha le mongwe.”
Go na le lebaka le lengwe la go bo go le botlhale go leta. Baebele e dirisa mafoko a a reng “nako ya bosha,” go tlhalosa nako e ka yone maikutlo a tlhakanelodikobo le a go ratana a nnang maatla. (1 Bakorintha 7:36) Go atamalana thata le motho yo o rileng wa bong bo sele o sa ntse o le mo nakong eno, go ka gakatsa keletso ya tlhakanelodikobo mme ga dira gore o wele mo boitsholong jo bo sa siamang.
Ke boammaaruri gore, seno se ka lebega se sa re sepe mo balekaneng ba gago. Bontsi jwa bone ba itlhaganelela go tlhakanela dikobo. Mme gone o ka kgona—e bile o tshwanetse—go fenya mokgwa o o ntseng jalo wa go akanya! (Baroma 12:2) Tota e bile, Baebele e go rotloetsa gore o “tshabe boitsholo jo bo sa siamang jwa tlhakanelodikobo.” (1 Bakorintha 6:18, New International Version) Fa o leta go fitlha o feta nako ya bosha, o ka kgona go ‘thiboga masetlapelo.’—Moreri 11:10.
Goreng ke tshwanetse go leta pele ke intsha le mongwe?
Go gatelelwa go intsha le mongwe o ise o go siamele go ka tshwana le go patelediwa go kwala tlhatlhobo ya makgaolakgang ya serutwa se o iseng o ko o se ithute. Ga go pelaelo gore seo se tla bo se sa siama! O tlhoka nako ya gore o ithute serutwa seo gore o tlwaelane le mathata a o tla lebanang le one mo tlhatlhobong.
Go ntse jalo le ka kgang ya go intsha le mongwe.
Go intsha le mongwe ke kgang e e masisi. Ka jalo, pele o akanyetsa go intsha le mongwe, o tlhoka nako ya go ithuta ntlha ya botlhokwa—tsela ya go aga botsala jo bo molemo.
Moragonyana fa o bona molekane yo o go tshwanelang, o tla kgona go aga botsala jo bo nonofileng. Tota e bile, lenyalo le le atlegileng le dirwa ke ditsala tse pedi tse di utlwanang.
Go leta go ka se go amoge kgololesego. Go na le moo, go tla go naya kgololesego e ntsi ya gore o ‘ipelele bosha jwa gago.’ (Moreri 11:9) Mme gape o tla nna le nako ya go ipaakanya, ka gore o tokafatse botho jwa gago mme sa botlhokwa le go feta o tokafatse kamano ya gago le Modimo.—Dikhutsafalo 3:27.
Fa o ntse o ipaakanya jalo, o ka itumelela go tsalana le batho ba bong bo sele. Tsela e e molemo ya go dira seo ke efe? O ka tsalana le batho ba bong bo sele lo le setlhopha sa batho ba ba farologaneng mme lo etswe tlhoko ke mongwe yo o godileng. Mosetsana mongwe yo o bidiwang Tammy a re: “Ke akanya gore go nna monate thata mo maemong a a ntseng jalo. Go botoka go nna le ditsala tse dintsi.” Monica o dumalana le seo. A re: “Ke akanya gore go tsalana lo le setlhopha jalo go molemo tota, ka gonne o kgona go tsalana le batho ba ba nang le botho jo bo sa tshwaneng.”
Fa o sa dire jalo, mme o tlhoma pelo mo mothong a le mongwe fela o ipakela mahutsana. Ka jalo se itlhaganele. Dirisa nako eno ya botshelo jwa gago o ithuta tsela ya go dira botsala jo bo nnelang ruri. Moragonyana fa o tlhopha go intsha le mongwe o tla bo o itlhaloganya botoka le gore ke dilo dife tse o di lebeletseng mo molekaneng yo o tla fetsang botshelo jotlhe le ene.
Ithute mo go Oketsegileng
BASHA BA BOTSA JAANA
A Motho Yono o Ntshiametse?
O ka kgona jang go lebelela ka kwa ga se o se bonang mme o bone se tota motho yo o mo kgatlhegelang a leng sone?


text:
Ditlhabololo di botlhokwa
08/06/16
Go botlhokwa gore ditlhabololo di fitlhelele botlhe gore batho ba bone thuso e ba e tlhokang ba sa sokole.Se se boletswe ke Tona wa lephata la Dikgaolo le Tlhabololo Magae Tona Slumber Tsogwane ka Matlhatso jaaka a ne a buisa phuthego ya kgotla gammogo le go simolodisa dikago tse di agiwang tsa kgotla kwa motseng wa Khwai.
Ditlhabololo di botlhokwa
Go botlhokwa gore ditlhabololo di fitlhelele botlhe gore batho ba bone thuso e ba e tlhokang ba sa sokole.Se se boletswe ke Tona wa lephata la Dikgaolo le Tlhabololo Magae Tona Slumber Tsogwane ka Matlhatso jaaka a ne a buisa phuthego ya kgotla gammogo le go simolodisa dikago tse di agiwang tsa kgotla kwa motseng wa Khwai.
Dikago tseo tsa kgotla di agiwa ka lenaneo la motsosa kana la ESP, Tona o tlhalositse fa ene ele gone a tswang kwa Lefatsheng la Amerika kwa a neng a tseneletse phuthego ya mafatshe fatshe ya komiti ya Batho ba ba tlholegileng mo mafelong ao,
A re kwa phuthegong eo ba ile ba kopana le ba mokgatlho o o bidiwang KhwaiDom Council bare ba emetse morafe oo, o boletse fa mokgatlo wa First People of Kalahari le Survival International ba supa fa ba emetse dikeletso tsa morafe.
O tlhalositse fa merafe ya Botswana ele batho ba ba agilweng gotwe ke ba ba tlholegileng mo mafelong ao, a tlatsa ka gore kwa phuthegong eo go rutwa ga bana ba sa rutwe ka teme e eseng ya bone gone ga tlhagoga mme a tlhalosa gore sedibeng go iwa ka tselana ka go simolola ga thuto ya diteme tse dingwe go tla a tlhoka bodiredi gammogo le ditsompelo tse di faphegileng.
Tona tsogwane o boletse fa go dirilwe ditsamaiso le melawana ya go bitsa maina ga ditsela le mafelo gammogo le dikago a tlhalosa fa bangwe ba banni ba ne ba ntsha ngongorego morago ga gore lefelo le ba nnang mo go lone le bidiwe Ditimamodimo, mme ga tsewa tshwetso gore Khansele e rerisanye le batho ba mafelo ao pele maina a tlhomiwa.
A re gona le ditsamaiso tse di amang Ipelegeng mme mo thulaganyong ya ba ba apeelang badiri ba ipelegeng baapei batla a fiwa konteraka ya kgwedi tse tharo mme go tla a tsengwa le dikopo fa motho a batla go apaya, a re baikopedi batla kopiwa gotla ka Omang wa bone ebile ba le dingwaga tse lesome le boroba bobedi go ya kwa ngwageng tse di masome a marataro le botlhano.O boletse fa mo kgangnyeng ya leuba go na le komiti e e sekasekang leuba mme e setse e weditse ditshekatsheko mme e tla a rolela Tautona pego.
Fa a tswa la gagwe Kgosi Merafe Amos wa Khwai o boleletse Tona fa bangwe ba bagolo mo motseng bane ba nyatsa boleng teng jwa gagwe mme a ba kganela go tla kwa kgotleng ka bane ba sa mo lemoge mme a tsaya tshwetso gore ba tseye karolo mo diphuthegong mme ba sa akgele mo go tsone.
Kgosi Amos o boletse fa ele tshwanelo go tsenya batho mo tseleng mme a ile a ba kopa go tla go ikopa maitshwarelo mme ba bona go tshwanela gore ba ye go ikuela ka tshwetso e e neng e tserwe mme a ba letlelela go dira jalo.
O lebogile Tona go tla go tlhola morafe gammogo le go tla go simolodisa kago ya mokgotleng ka lenanao la ESP, a re seo se supa bobelotlhomogi le bopelontle.
Mothusa Modulasetilo wa Komiti ya Ditlhabololo tsa motse Rre Goitseone Phalalo o boletse fa go agilwe matlo a le supa a agelwa batlhoki mme mangwe a agilwe ke Khansele fa a mangwe a agilwe ka lenaneo la ga Tautona, o tladitse ka go supa fa ditlou di tshwenya ka go kgaola terata kwa go latlhelwang matlakala teng.
O kopile Tona go sekaseka kgang ya go agelwa sekole se se Potlaana ka go supega fa bana bangwe ba ngwega ko sekoleng ba tlhwaafaletse batsadi ba bone mme ebile batsadi ba sa kgone go godisa bana ba bone sentle ka ba tsamaya ba sale dingwaga tse di kwa tlase.
Mogolwane go tswa kwa lephateng la makgotla a Setswana Kgosi Tumelo Seboko o boletse fa tlhaelo ya boroko e le kgwetlho mme lenaneo la ESP letla a thusa go aga maroko a bodiredi.
A re kgang ya go thabolola leobo la Kgotla kgwetlho ke gore ga gona madi a a shafatsang leobo mme go na le madi fela a a shafatsang diofisi, a tlatsa ka gore kgaolo eo go supagetse fa e ise e romele maina a badiri ba ba berekang ka thata jaaka ene e kopilwe go dira jalo mme gole botlhokwa gore ba romele maina.
Matlhogonolo Letshelaphala
Printable version


text:
THUTO 14
Babulatsela ba Diretswe Dikolo Dife?
Thuto ya Modimo ga e bolo go nna sengwe se Basupi ba ga Jehofa ba itsegeng ka sone. Go na le sekolo se se kgethegileng se se diretsweng ba ba dirang tiro ya go rera ka Bogosi ka nako e e tletseng go ba thusa gore ba ‘wetse bodiredi jwa bone ka botlalo.’—2 Timotheo 4:5.
Sekolo sa Tirelo ya Bobulatsela. Fa mmulatsela a setse a feditse ngwaga a le mo tirelong ya nako e e tletseng, o kwadisiwa mo sekolong se se tsayang malatsi a le marataro se se ka nnang sa tshwarelwa kwa Holong ya Bogosi. Boikaelelo jwa sekolo seno ke go thusa mmulatsela gore a atamalane thata le Jehofa, gore a nne setswerere mo dikarolong tsotlhe tsa bodiredi jwa gagwe le go tswelela pele a le mo tirelong eno.
Sekolo sa Baboledi ba Bogosi. Sekolo seno se se tsayang dikgwedi di le pedi se diretswe go thapisa babulatsela ba ba nang le maitemogelo ba ba ikemiseditseng go tlogela lefelo la bone mme ba ye go direla gongwe le gongwe kwa ba tlhokegang gone. Tota ba a bo ba re, “Ke fano! Roma nna” ba etsa sekao sa Moefangedi yo mogolo go gaisa botlhe ba ba kileng ba direla mo lefatsheng, Jesu Keresete. (Isaia 6:8; Johane 7:29) Go fudugela kgakala le legae go ka nna ga ba tlhoka gore ba tshele botshelo jo e seng jwa maemo a a kwa godimo. Ditlwaelo, maemo a bosa le dijo tsa lefelo le ba fudugetseng kwa go lone di ka nna tsa bo di farologane gotlhelele le tse ba di tlwaetseng. Go ka nna ga tlhokega gore ba ithute puo e ntšha. Sekolo seno se thusa bakaulengwe ba ba sa nyalang le bokgaitsadi ba ba sa nyalwang le banyalani ba dingwaga tse di fa gare ga 23 le 65, gore ba nne le dinonofo tsa bomodimo tse ba tla di tlhokang mo kabelong ya bone le bokgoni jo bo tla ba thusang gore Jehofa le phuthego ya gagwe e ba dirise ka botlalo.
Sekolo sa Baebele sa Watchtower sa Gileade. Ka puo ya Sehebera lefoko “Gileade” le kaya “Mokoa wa Bosupi.” Fa e sa le sekolo sa Gileade se tlhomiwa ka 1943, baalogi ba ba fetang 8 000 ba sekolo seno ba ile ba tlhomiwa go nna barongwa go ya go neela bosupi jo bogolo “kwa ntlheng ya lefatshe” mme ba ile ba atlega fela thata. (Ditiro 13:47) Fa baalogi ba ne ba goroga lekgetlo la ntlha kwa Peru, go ne go se na diphuthego mo nageng eo. Gone jaanong go na le diphuthego di feta 1 000. Fa barongwa ba ne ba simolola go direla kwa Japane, go ne go na le Basupi ba ba kwa tlase ga lesome mo nageng eo. Gone jaanong go na le Basupi ba feta 200 000. Khoso ya Gileade e e tsayang dikgwedi di le tlhano e akaretsa go ithuta Lefoko la Modimo ka botlalo. Ba ba direlang e le babulatsela ba ba kgethegileng kgotsa barongwa ba ba leng mo bodireding jwa tshimo, ba ba kwa diofising tsa lekala, kgotsa ba ba dirang tiro ya potologo ba lalediwa go ya sekolong seno gore ba newe thapiso e e tseneletseng gore ba thuse go nitamisa le go nonotsha tiro ya lefatshe lotlhe.
Boikaelelo jwa Sekolo sa Tirelo ya Bobulatsela ke bofe?
Sekolo sa Baboledi ba Bogosi se diretswe bomang?


text:
Babadi ba a Botsa . . .
A o Tshwanetse go Dumela Thuto ya Tharonngwe Gore o Nne Mokeresete?
Buka nngwe ya sekolo se segolwane ya World Religions in Denmark, e e gatisitsweng ka 2007 e ne ya tlhalosa Basupi ba ga Jehofa e le Bakeresete ba le mmalwa ba ba latelang Baebele ka botlalo. Tota e bile, Basupi ba ga Jehofa ke setlhopha sa bodumedi sa Bokeresete sa boraro ka bogolo kwa Denmark.
Le fa go ntse jalo, bishopo ya Kereke ya Bosetšhaba kwa Denmark e ne ya tshwaya tshwetso ya mokwadi wa buka eno phoso go bo a akareditse le Basupi mo bukeng eo. Ka ntlha yang? Bishopo yono o ne a re: “Ga ke ise ke kopane le moithutabodumedi yo o akanyang gore [Basupi ba ga Jehofa] ke Bakeresete. Ga ba dumele thuto ya gore go na le medimo e le meraro mo go a le mongwe, e e leng yone thuto ya konokono mo bodumeding jwa Bokeresete.”
Mokwadi wa buka eno yo e leng moitse wa thutoloago ya bodumedi e bong Annika Hvithamar a re fa batho ba bodiwa gore ke eng fa ba re ke Bakeresete, ga se gantsi ba arabang potso eo ka gore ke ka gonne ba dumela gore Modimo ke medimo e le meraro mo go a le mongwe. Mo godimo ga moo, karolo nngwe mo bukeng eo ya setlhogo se se reng “A o Mokeresete?” ya re: “Thuto ya gore go na le Medimo e le Meraro Mo go A le Mongwe ke nngwe ya dithuto tse go leng boima thata go di tlhaloganya tsa thutabodumedi ya Bokeresete.” E oketsa ka go re: “Ka dinako tsotlhe, go boima go tlhalosetsa Bakeresete ba ba sa tsenang dikolo tsa thutabodumedi lebaka la go bo Modimo wa Bokeresete e le modimo a le mongwe e seng ba le bararo.”
“Thuto ya gore go na le medimo e le meraro mo go a le mongwe ke nngwe ya dithuto tse di leng boima thata go di tlhaloganya tsa thutabodumedi ya Bokeresete”
Se Baebele e se rutang ka Modimo le Jesu se a utlwala e bile ga se a raraana. Ga go boima go se tlhaloganya. Mafoko a a reng “Medimo e le Meraro Mo go A le Mongwe” kgotsa kgopolo eo ga di tlhagelele mo Lefokong la Modimo. Baebele e tlhalosa ka tlhamalalo gore Jesu Keresete ke Morwa wa Modimo wa leitibolo. (Bakolosa 1:15) Gape ya re Jesu ke “motsereganyi . . . gare ga Modimo le batho.” (1 Timotheo 2:5) Baebele e bua jaana ka Rara: “Wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.”—Pesalema 83:18.
Basupi ba ga Jehofa ba dumela gore go botlhokwa go nna le tumelo mo go Jesu. (Johane 3:16) Ka ntlha ya seno, ba tsaya tsia taelo eno ya ga Jesu: “Go kwadilwe ga twe, ‘Jehofa Modimo wa gago ke ene yo o tshwanetseng go mo obamela, e bile ke ene a le esi yo o tshwanetseng go mo direla tirelo e e boitshepo.’” (Mathaio 4:10) Eleruri, motho yo o lekang ka natla go ikobela ditaelo tsa ga Jesu a ka bidiwa Mokeresete.


text:
PINA 64
Go Ipelela go Nna le Seabe mo Thobong
1. Re tshela mo nakong ya thobo,
Ruri seo ke tshiamelo!
Masimo a tlhoka go rojwa,
Re batla go nna le seabe.
Jesu o tlhomile sekao,
O re etelela pele,
Re motlotlo ka tshiamelo eno.
Re rera ka boipelo.
2. Go rata Modimo le batho,
Go re tlhotlheletsa thata.
Tiro eno e potlakile,
Bokhutlo bo tloga bo tla.
Re ipelela tiro eno,
Ke mpho e e tswang kwa go Jah.
Re tla itshoka go ya bokhutlong
Mme re dire le Jehofa.
(Bona le Math. 24:13; 1 Bakor. 3:9; 2 Tim. 4:2.)